qundao/data-zh-poetry huggingface dataset:
点绛唇·送訚如之永平次韵
作者：顾光旭
朝代：清
体裁：词

满目苍凉，青山一带西风树。天涯骓住。那更天涯去。匹马卢龙，指点榆关路。秋无数。冷烟残雾。不算销魂处。
玉连环影
作者：顾光旭
朝代：清
体裁：词

花径深掩重门静。剪破湘云小屋如烟艇。月初三，酒初酣。看见淡黄新柳，忆江南。
疏影·菊影
作者：顾光旭
朝代：清
体裁：词

秋光澹绝。写霜容隐隐，脱手如活。向晚东篱，疑有疑无，翻笑醉中难折。柴桑人去空行径，剩一片、晋时明月。想剪灯、移近南窗，留得此花神骨。为问风摇素壁，雨昏云又破，几度明灭。细认尊前，墨淡霜浓，平展画屏秋阔。烟痕瘦尽无馀艳，怕看到、夜阑人别。只爱他、晓色澄潭，清露满身明洁。
绮罗香·春雨用史梅溪韵
作者：顾光旭
朝代：清
体裁：词

润逼轻寒，潜敲细响，愁里霏霏朝暮。洒入帘衣，刚被回风邀住。迷断了、芳草汀洲，谁唤赳、云鸠江浦。逗星星、船尾渔灯，烟蓑零落夜塘路。闲情千缕万缕，都付空烟织暝，晚潮争渡。一片颓云，还锁雨山眉妩。料今夜、梦到池塘，问树杪、飞泉何处。只卖花、门巷深深，小楼八不语。
荷叶杯 其一 同陈青柯观荷二解
作者：顾光旭
朝代：清
体裁：词

晓色半开明镜。红凝。露光摇。好风吹得棹歌去。邻女。隔花招。
荷叶杯 其二 同陈青柯观荷二解
作者：顾光旭
朝代：清
体裁：词

三十六陂风色。香湿。透罗衣。数星渔火逗疏雨。人去。鹭鸶飞。
莺啼序·自题清溪旧隐图
作者：顾光旭
朝代：清
体裁：词

翛然考盘在涧，乍泉开石脉。看溪上、万木阴沉，老松檠盖千尺。问谁与先生，徒九峰而面当楼，觌紫岩深秋，冷云屏翠瑶席。有橘千头，有蕙百亩，有桑榆绕宅。想高卧、万壑云涛，露花时洒巾舄。倒清汉、芙蓉出水挂疏影，藤萝盘石。古之人，非隐非仙，寤歌岑寂。清川如此，往事都非，剩岭头月白。论出处、不夷不惠，道是膺滂，道是龚黄，更陶彭泽。投簪禁闼，题襟山墅，青苹风起荷衣脆，沧桑改、只旧溪空碧。人生快意，须教对酒看山，座中尽是闲客。叉鱼别浦，饭鹤修廊，正主人岸帻。隐隐逗西林钟梵，响溜岩扉，篁影参差，粉香狼籍。梁鸿去矣，赁春何处，环湖明月三万倾，付丹青、曹霸传今昔。何时真个归来，蓑笠苍茫，自横渔笛。
菩萨蛮
作者：顾光旭
朝代：清
体裁：词

妾家莲叶西边住。郎归莲叶东边去。试手摘新莲。低鬟落翠钿。露圆花溅泪。莲子清如水。眉月两头纤。莲心彻底甜。
菩萨蛮·春日斋中即事
作者：顾光旭
朝代：清
体裁：词

青篱一一藤萝缚。初过谷雨新烟薄。迭石借山云。疏泉养藓纹。青山如故我。欲往何时可。久客小成家。闲庭也种花。
蓦山溪·甲戌秋卜居宣武门外之保安寺街破屋数间庭中双槐交荫每下直掩关寺钟出树真想在襟颜其屋曰听钟系这以词寄故园诸友
作者：顾光旭
朝代：清
体裁：词

冷吟闲醉，判作凫鸥侣。约略似江南，占一片、微波小住。棕鞋桐帽，回首旧池塘，乌相树，门前路，摇落今何许。帘衣垂了，四壁吸蛩语。茅屋又秋风，也算是、杜陵羁旅。客来访我，但问有人知，萧寺古，槐花雨，穿过残钟去。
虞美人
作者：顾光旭
朝代：清
体裁：词

縠纹江水葡萄色，两桨飞流急。汀洲无限白苹波，长是谢娘帘下絮云多。重来此地寻行迹，匹马桃花湿。闲庭空发海棠梨，已被流莺衔碎夕阳西。
虞美人·寒食同秦岵斋作
作者：顾光旭
朝代：清
体裁：词

缃桃红绽黄鹂小。明日清明了。饧箫吹飏画秋千。行过绿杨桥下、坠珊鞭。葡萄浅醉玻瓈碗。烟冷风初暖。江南江北短长亭。处处杏花春雨、酒帘青。
蝶恋花
作者：顾光旭
朝代：清
体裁：词

岭外何年遗此种。特地清寒，点点金泥冻。半额鸦黄双彩凤。灯前恰献椒花颂。柏叶仨开春酒瓮。拈得檀心，合与檀郎共。一例黄昏香影动。夜深也作罗浮梦。
蝶恋花·寄吴少白同年金陵
作者：顾光旭
朝代：清
体裁：词

乍忆分襟寒食雨。雨外初鸿，带得离愁去。一线六朝芳草踽。春风绿上相思树。王谢当年携手处。多少楼台，几寺钟和鼓。枝上杜鹃啼不住。断肠春色江南赋。
蝶恋花·秦淮水榭
作者：顾光旭
朝代：清
体裁：词

玉树歌兰江月曙。小倚红亭，亭在花深处。依旧画船桃叶渡。一条春水鸳鸯路。屏上楼台陈后主。花是春愁，柳是春愁绪。欲问愁深深几许。年年流下秦淮去。
西地锦·春日有怀山外
作者：顾光旭
朝代：清
体裁：词

依旧青山眉妩。衬参差烟树。楼斜照、渔乡淡月，更酒家疏雨。别后溪山谁主。奈春光如许。憩亭人散，野塘风定，响数声柔橹。
观严中允升平嘉宴诗记恭赋
作者：顾光旭
朝代：清

圣祖天纵神武姿，兴文偃武开康熙。六合清照中天曦，要荒侯甸绥蛮夷。秦蜀闽粤烟鞭箠，滇南万里飞红旗。二十年冬奏班师，明年上元放夜期。帝曰臣民共乐之，乃命张宴庆允釐。内廷臣英臣士奇，传旨预宴诸臣知。泰交有道式燕斯，君臣相悦古所宜。乾清宫启双蟠螭，诸臣就列月上时。此时上下万炬施，陛立双柱辉龙螭。历陛升阶自玉墀，文石栏楯光陆离。鳌山海市悬玻璃，山川人物相逶迤。云英错采罗神芝，诸臣上寿称介禧。虞廷乐作趋后夔，虎拜稽首凤来仪。天浆下赐金屈卮，酒行以次光风吹。《阳春》一曲声正迟，笑言无禁荷圣慈。内奏《云门》协《咸池》，须臾机转鳌山驰。风樯阵马旋相随，盘盘彩树何纷披。更起献酬啜醇醨，工歌既醉再拜辞。未须问夜如何其，月满太液流轻飔。鹓序鹄立莲漏移，雪残鳷鹊皆融怡。俄传天语出殿帷，纪此嘉宴须鸿词。汉家故事《柏梁》诗，诘朝珥笔看撚髭。赓飏无事刻烛为，此诗首出圣藻垂。诸臣分行笔下摛，臣荃楷书付劂剞。御制序文诏来兹，绳孙拜赐奉恩私。传家重宝杂鼐鼒，自记简末字若丝。文学侍从臣职司，圣敬日跻日孜孜。诚正而后修齐治，海宇乐业无疮痍。蚩尤不足劳轩羲，吾观此记重有思。拓本所赐恨未窥，鼎湖弓剑难攀追。古先哲王奚所持，惟与氓庶同安危。君者中心臣四肢，股肱以惰万事堕。崇阶厚禄深倚毗，笙簧酒醴非娱嬉。汉武侈大穷边陲，文武欲尽民凋疲。未调玉烛炫五枝，青史垂戒后世嗤。帝心借鉴神肃祇，和气翔洽福所绥。古云树德莫如滋，训典所载不吾欺。巍巍荡荡升平基，上追《雅》《颂》夫何疑。
调笑令·其一
作者：顾光旭
朝代：清
体裁：词

红豆。红豆。长是花开人瘦。蘼芜山下逢君。杜若洲边断云。云断。云断。又被晓风吹乱。
调笑令·其二
作者：顾光旭
朝代：清
体裁：词

金凤。金凤。斜压鬓鸦香重。云中欲寄征衣。汾水年年雁飞。飞雁。飞雁。白草黄芦一片。
贺新凉 其一 同纪元稚侍御用弹指词韵二解
作者：顾光旭
朝代：清
体裁：词

莫把龙须卷。待■时、好风吹梦，离愁顿遣。若问相思争比似，雪藕冰丝空泫。只赢得、言容茧茧。燕子不来花又落，更惺忪、淡月眉痕浅。春草碧，绿波展。明星欲隐看还显。曙光微、衣香鬟影，黛横钗扁。手挈空筐犹伫立，陌上人家吠犬。念五夜、蚕饥未免。到得成绵春已老，奈秋来、又把春衣典。愁万片，付金剪。
贺新凉 其一 岁暮杂感二解再用心馀韵
作者：顾光旭
朝代：清
体裁：词

酾酒催花鼓。且由他、玉奴弦索，盈盈笑语。臣朔自饥侏儒饱，那更扣人门户。谅斗筲、曾何足数。广厦万间安可得，笑杜陵、稷契空期许。一生事，独吟苦。平原宾从皆尘土。看茫茫、古今逆旅，谁宾谁主。今日犁田昔人宅，草没故家园墅。算一例、北门终窭。廊庙山林俱有事，问先生、自揣将何补。又冬尽，岁将去。
贺新凉 其一 常熟芙蓉庄红豆树顾曲江处士手植后归钱牧斋适牧斋八十寿其花盛开结宝因以为瑞今又百馀年矣辛巳秋吾宗培九主政邀同人赋诗皆妍丽可喜余填此曲得四解
作者：顾光旭
朝代：清
体裁：词

谁种相思子。百年来、沧桑满眼，树犹如此。叹息王孙今憔悴，文采风流尽矣。恋一霎、浓香绣被。素手撷来鹦鹉粒，奈蘼芜、晼晚残阳里。温柔梦，鸳湖水。彦回可惜身迟死。念生平、掞天摛藻，谁成信史。铜辇秋衾随浩劫，无复当时朝士。说天宝、开元遗事。认取流丹花藏处，问故家、乔木今馀几。虞渊簿，上林记。
贺新凉 其三 常熟芙蓉庄红豆树顾曲江处士手植后归钱牧斋适牧斋八十寿其花盛开结宝因以为瑞今又百馀年矣辛巳秋吾宗培九主政邀同人赋诗皆妍丽可喜余填此曲得四解
作者：顾光旭
朝代：清
体裁：词

摇落今知否。记平泉、曲江老去，始归蒙叟。处士篱边春寂寂，几度绿肥红瘦。总付与、玲珑侑酒。一点岭云娇堕处，恁催花、却待诗千首。敲檀板，倚吟袖。空林落叶寒烟逗。尽繁华、古今一例，西风衰柳。惟有耦耕堂畔月，曾照个人携手。何处觅、绮窗朱牖。我昔海隅山下过，剩芙蓉、尺水荒庭甃。苍径没，古苔覆。
贺新凉 其二 同纪元稚侍御用弹指词韵二解
作者：顾光旭
朝代：清
体裁：词

罗幕风舒卷。冷凄凄、半窗斜月，怎生排遣。身在小楼屏六曲，花溅泪痕波泫。抽不尽、愁心如茧。纬络无声金井寂，看盈盈、一道银河浅。灯挂壁，簟纹展。香泥小印看逾显。玉阶行、朝来细认，苔痕都扁。深院更无人迹至，睡稳金铃小犬。料蝶粉、飘零不免。翠袖天寒修竹里，向桥头、买卜将钗典。砧杵冷，听刀剪。
贺新凉 其二 岁暮杂感二解再用心馀韵
作者：顾光旭
朝代：清
体裁：词

竹马喧么鼓。静中看、偃师百戏，默然无语。富贵如斯黄梁孰，鼎鼎千门万户。把甲子、从头细数。三十三年人间世，叹迩来、发已星星许。愿尝遍，菜根苦。北游燕赵非吾土。渺江关、■头浪漫，溪山谁主。脱屣归为五湖长，正好荷锄山墅。况东郭、本来贫窭。钟鼎宁胜藜藿贵，把白华、华黍亡诗补。知我者，已先去。
贺新凉 其二 常熟芙蓉庄红豆树顾曲江处士手植后归钱牧斋适牧斋八十寿其花盛开结宝因以为瑞今又百馀年矣辛巳秋吾宗培九主政邀同人赋诗皆妍丽可喜余填此曲得四解
作者：顾光旭
朝代：清
体裁：词

往事都消歇。笑簉前、征诗记瑞，悬弧时节。结绮深宫歌舞散，慕问琼枝璧月。况江总、白头如雪。落到海棠春已尽，剩一枝、点滴啼鹃血。寻思起，更悲咽。百年两度看花发。伴胎仙、小阑绨几，翻经贝叶。刚是诸天垂小候，染出猩红一捻。应祝向、东君低说。当日集灵台上宴，算侍臣、惟有相如渴。情不死，怎抛撇。
贺新凉 其四 常熟芙蓉庄红豆树顾曲江处士手植后归钱牧斋适牧斋八十寿其花盛开结宝因以为瑞今又百馀年矣辛巳秋吾宗培九主政邀同人赋诗皆妍丽可喜余填此曲得四解
作者：顾光旭
朝代：清
体裁：词

尚有前朝树。几摧残、无多枝干，不情风雨。可似淮南丛桂在，零落小山人去。问花月、而今谁主。知有铜仙能下泪，傅泪痕、迸作梢头露。红一颗，恨如许。不须凭吊伤今古。也知他、改柯易叶，冰霜正苦。半壁江山空故园，卢橘上林谁赋。换几树、冷枫红舞。况自日南遗种外，付绛灵、一炬皆尘土。华胥梦，早应寤。
贺新凉·元稚为余题春风啜茗时小照赋此奉酬再迭前韵
作者：顾光旭
朝代：清
体裁：词

落拓书千卷。漫追寻、诗禅茶癖，闲愁散遣。一砚随身亲洗濯，窗竹影摇光泫。消受尽、鼠须鱼茧。欲汲寒泉同藨菊，问情怀、似水波深浅。浮数片，绿云展。身名何必俱通显。好诛茆、石栏点笔，倩君题扁。若待功成方乞去，笑杀云中鸡犬。知只为、苍生未免。闭户著书吾愿在，待他年、料理传经典。重话旧，烛频剪。
贺新凉·咏不倒翁
作者：顾光旭
朝代：清
体裁：词

宛转随人耳。掌中行、轴中偃仰，席中游戏。优孟上场朱儒小，可笑风流埽地。纵矍铄、是翁偡矣。老去动容应见拙，看折旋、再拜慵还起。拚玩弄，肯憔悴。劳形役役何时已。笑逡巡、趋跄揖让，恭而无礼。算是中虚无一物，但问能容有几。偶倔强、不如人意。乌帽绯衣馀面目，任颠狂、总借提携臂。孩儿耍，啼应止。
贺新凉·心馀编修请假南归云将小居金陵出二词志别依韵作二解即题归舟安稳图
作者：顾光旭
朝代：清
体裁：词

落日喧津鼓。送君行、自崖而返，马嘶人语。挂席东南书千帙，坐近水云窗户。正岸柳、汀花堪数。却叹生平游历遍，问江山、如此家何许。慈母笑，茹荼苦。征衣当日轻乡土。最沉吟、蓬蒿三径，去来无主。一片钟陵青青在，筑傍东山棋墅。对流水、几家贫窭。稚子侯门松菊静，笑诸公、衮衮终■补。■浪阔，放舟去。
贺新凉·柬蒋心馀编修仍迭前韵
作者：顾光旭
朝代：清
体裁：词

一叶诗筒卷。短墙偏、秋声又起，长须唤遣。满把黄花招白鹤，花自亭亭欲泫。且料理、吴笺蜀茧。昨夜楼中吹玉笛，正轻寒、恻恻霜痕浅。回黍谷，旅怀展。如君那不身名显。问何人、提携彩笔，频题■扁。三径掩来思二仲，群吠宁辞邑犬。只杜甫、瘦生不免。太史自言牛马走，拥百城、南面搜坟典。看巨手，快并剪。
贺新凉·题京口渡江图送查查亭户部南归省觐
作者：顾光旭
朝代：清
体裁：词

画里携征棹。渺江波、莼鲈正美，水肥帆饱。应得高堂开笑口，笑把莱、衣换了只。此计于、君独早我。忆晨昏千里外浸。旗亭艺、贳酒长安道。风吹柳，叶如埽。尊前谁唱江南好。忽飞来、金焦两点，恰如拳小。北固远随三楚尽，一片布帆风峭。刚衬着、海门残照。知有旷怀消未得。付数行、低雁芦州杳。离别意，满秋草。
送伍尉
作者：顾光旭
朝代：清

边城二月河冰开，千里万里春风来。春风吹面雪如掌，忽闻冻雨洒窗响。念君当上古轮台，令我临风发遐想。昔人征战今人耕，剑河饮马雪海行。轮台城头汉月白，走马川边一川石。石应烂尽月常明，来照霜前夜行客。贺兰山树青未青，送行多向十里亭。男儿投笔封万户，莫言此去常辛苦。美人帐下昼弹筝，大将营中夜挝鼓。只道儒冠能误人，却将毛颖自随身。呼儿牵过大宛马，骑出阳关不见尘。
醉太平
作者：顾光旭
朝代：清
体裁：词

红英乱飞。流莺乱啼。系杨柳风低。那人家水西。天孙锦机。王孙锦衣。摇鞭转入花溪。过长亭马嘶。
醉春风·京江馆席散作
作者：顾光旭
朝代：清
体裁：词

京洛衣尘滓。十载邻萧寺。欢场都不似年时，醉。醉。醉。多许春愁，无边春色，更番春睡。长剑水短，筑歌燕市。流莺聒耳不堪听，碎。碎。碎。寒食饧箫，清明社鼓，匆匆游骑。
醉花阴·夏日偶与
作者：顾光旭
朝代：清
体裁：词

湘帘昼静花阴弄。小扇微凉动。刚为扑青蝇，惊了游蜂，迸入闲窗缝。并刀斫破冰壶冻。留取青门种。密簟滑疏璃，八尺风漪，着个幽人梦。
长亭怨慢·送燮公下第南归兼寄斋仪部
作者：顾光旭
朝代：清
体裁：词

怨横笛、凉天如水。奈别离，黯然而已。前饮高歌，不知肝胆向谁是。先生弹铗，宁郁久居此。归去五湖宽，正满径桂花松子。燕市。算酒徒散尽，得且佳为佳耳。文章无价，知不恨、璞还和氏。恨只恨、击筑弹棋，更谁识、古之狂士。待寄语仙郎，明月迢迢千里。
长相思
作者：顾光旭
朝代：清
体裁：词

风一更。雨一更。拍遍红牙不忍听。阳关第四声。山一程。水一程。五月征人破暑行。鸣蝉管送迎。
长老坪
作者：顾光旭
朝代：清

我行绕山腰，不复睹山足。我行陟山脊，又不见山腹。故知天下奇，了不形起伏。古台倚轩辕，阴洞閟鬼谷。长老尔何人，青眉坐垂目。冥以化诸有，破冻满寒绿。灏灏鸣细泉，森森抽短竹。行客断糗粮，煮雪佐茶粥。上睇迷濛中，层岭蔽阳复。只恐芒鞋穿，将投长老宿。
青门引·送讷斋兄南归
作者：顾光旭
朝代：清
体裁：词

残腊关册，异乡昆弟，愁心未有，者番分手。南浦荒鸡，西风瘦马，又挂一帆京口。漫欲从兄去，便投簪、五湖三亩。不堪离思，无情檐月，照来亭堠。五世门闾依旧。算小字金，泥两人先。后菽水高，堂经书幼，子婚嫁从今还。又只道归来，归便归，来已堪搔。首直须快意楼，倚笛画船携酒。
高唐观
作者：顾光旭
朝代：清

朝云暮雨自高唐，宋玉微辞讽楚襄。岂谓骚人真弟子，祇将词赋媚君王。千秋文藻归残梦，八月天河落晓霜。惆怅荒台寻不得，郢门烟树郁苍苍。
高攀龙祠联
作者：顾光旭
朝代：清
体裁：联

君子无所争，立纲常，扶名教；大臣不可辱，惊风雨，泣鬼神。
高阳台·春水
作者：顾光旭
朝代：清
体裁：词

碧绉鱼纹，红漂燕影，玻瓈划破兰桡。带得春来，和云和雪和潮。东风不管江南恨，任东流、冰风都消。浪花飘，芳草连波，波上平桥。夜来一霎菰蒲两，看前溪岸阔，野渡舟高。荇带牵回，溅溅新渌抽篙。涟漪倒浸春山影，送湔裙、陌上人遥。酒帘招，不辨仙源，万树红桃。
高阳台·金陵酒楼
作者：顾光旭
朝代：清
体裁：词

纵酒赊春，催花助月，金陵如此江山。是处清游，南朝有客凭阑。当时只恨重帘远，剩空帘、燕子飞还。几追攀，过大长干，又小长干。风流那更追王谢，便谪仙人在，孙楚楼寒。一醉陶然，明朝且卧渔湾。尊前起舞东风急，怕飞满、店春残。雨潺湲，猿鹤山林，诗赋江关。
鹧鸪天 其一 早春同岵斋燮公话家山同赋二解
作者：顾光旭
朝代：清
体裁：词

春到家山第几层。层层透骨九龙青。一区泉石从疏澹，二月莺花太瘦生。风渐暖，雨初晴。度头新绿画桥平。衣香人影匆匆去，茶灶轻艭缓缓行。
鹧鸪天 其二 早春同岵斋燮公话家山同赋二解
作者：顾光旭
朝代：清
体裁：词

一曲清溪一曲花。溪回迎面好风斜。轻阴细雨云鸠路，淡月疏棂海燕家。帘自下，扇频遮。当垆人语碧窗纱。笑尝缸面清明酒，看采山头谷雨茶。
齐天乐·花朝前一日再访升庵恂叔置酒同赋此阕得此字
作者：顾光旭
朝代：清
体裁：词

吟馀闲却催花手，阴晴养花天气。旧雨今年，新梁古月，不是寻常燕子。频频到此。报款竹人来，底须回避。几曲篱阴，屋前一树杏花喜。青山笑人老矣，红梨残梦冷，都付流水。袖石吴船，眠琴蜀道，难得二三知己。春愁遍地。怕廿四番风，更番吹起。今夜樽前，堕帘香细腻。
齐天乐·题揖峰梁溪诗话
作者：顾光旭
朝代：清
体裁：词

千秋文藻今谁在，吴郎自吟萧瑟。剩月空窄，哀湍泻地，万事总成陈迹。网罗载籍。叹破冢陊墙，断烟横碧。寂寞名山，啾啾风雨鬼神泣。心知摇落久矣，溯当年人物，谁更能知。晋宋衣冠，齐梁祠庙，鸟去鸟来山色。西神片石。料曾风诸公，风流裙屐。来者为谁，怅然怀古昔。
齐天乐·题揖峰游山诗草
作者：顾光旭
朝代：清
体裁：词

君身仙骨知何似，飘飘欲凌沧溟。半岭松声，九天咳唾，吹下步虚清冷。鹤楼露警。正花下泠泠，七弦不定。唱入寒空，青山淡淡暮烟暝。一生携几两屐，林泉无不好，苍翠横径。彩笔春多，锦囊得远，凉院露萤低映。十年画省。算闲了溪山，睡乡诗境。澹月疏帘，一丝丝挂影。
师行讨逆已经六载将士各有怀归之思因跻苍梧三合山有感而作
作者：顾八代
朝代：清

四望山河感夕晖，南州久陷虎狼围。版图玷缺思全复，寇盗猖狂笑彼威。铜柱功勋应早建，碧鸡将士莫怀归。来朝入阵还堪试，参赞无须著铁衣。
白鹤楼观敌
作者：顾八代
朝代：清

俯槛西楼望，凭高索敌情。两江虚减灶，一郡伏奇兵。多算方为策，擒王岂在争。待劳原以逸，入阵自纵横。
苍梧江亭月夜有感
作者：顾八代
朝代：清

亭畔云屯骠骑营，苍梧日落数峰青。水分万壑翻增怒，月映千江未减明。军帐此时多算胜，滇池何日始承平。兵机贵速师休老，寄语将军早下城。
次牧《翁六月七日迎河东君于云间喜而有述》诗
作者：顾凝远
朝代：清
体裁：七言律诗

兰釭背立暑宵深，浴罢凝妆绣阁阴。学士懒扪时事腹，美人欢结海天心。低蛾叶并眉舒色，幽吹箫同语出音。一笑故应无处买，等闲评泊说千金。
孙武私印为渊如观察作
作者：顾千里
朝代：清

宫中教战事依然，此印沈埋定几年。天与文孙重管领，猩红钤上十三篇。为有英威抵虎符，土花蚀处有模糊。将军破楚功多日，别铸黄金斗大无。谛玩横增吊古情，乐安祖德最知兵。短衣匹马君何事，访遍巫门大冢平。
孙武私印为渊如观察作·其一
作者：顾千里
朝代：清

宫中教战事依然，此印沈埋定几年。天与文孙重管领，猩红钤上十三篇。
孙武私印为渊如观察作·其三
作者：顾千里
朝代：清

谛玩横增吊古情，乐安祖德最知兵。短衣匹马君何事，访遍巫门大冢平。
孙武私印为渊如观察作·其二
作者：顾千里
朝代：清

为有英威抵虎符，土花蚀处有模糊。将军破楚功多日，别铸黄金斗大无。
蒋伯生入关图
作者：顾千里
朝代：清

旧雨颜仍接，前尘首屡回。深嗟荷戈去，剧喜入关来。未碍雄谈在，何能壮志摧。归耕宜辍计，世事正需才。
陈仲鱼孝廉索赋经函诗率成二十韵
作者：顾千里
朝代：清

两宋并注疏，越中出最早。后则蜀有之，沿革例了了。今均无见者，款式讵司晓。惟建附释音，三山别离造。黄唐跋《左传》，其语足参考。流传为十行，一线独绵藐。胜国在南雍，修多元渐少。递变闽监毛，每次加潦草。年来几同人，深欲白丑好。谓此已仅存，究遗乃当抱。寓公得陈髯，志力两夭矫。尽收十一种，鸡蹠食庶饱。閟时玉蕴椟，开处签飞漂。题咏遍名流，善颂子孙保。阿谁负大力，悉举重梨枣。海内家一编，落叶将毋扫。惜哉西湖局，雅志败群小。苦争自痴绝，未障狂澜倒。眼前散云烟，隙里驰騕袅。抚函三叹息，冉冉吾其老。
丁桥
作者：顾印愚
朝代：清

斜日丁桥路，依依官柳枝。溪风吹白袷，林雨卷青旗。帘影勤招客，烟光媚索诗。江天春望豁，未厌马行迟。
东长安门望月
作者：顾印愚
朝代：清

长安门角月微澜，行近天街驻马看。碧瓦澄澄青桂老，广寒应是不胜寒。
九日书怀
作者：顾印愚
朝代：清

胶扰吾生讵有涯，萧寥故国久无家。懒从牛渚穷温峤，枉说龙山对孟嘉。五亩几时供绿菜，一年九日负黄花。沈阴不散诗情涩，却道催租事正赊。
京华梦雨
作者：顾印愚
朝代：清

今夜僧庐雨，畴怜万里人。关山渺难越，灯火俨相亲。凄入征裳夕，飘愁梦瓦春。杏花将信息，应为洗荒尘。
京师感赋
作者：顾印愚
朝代：清

凤城平日萃公车，回首芦沟岁月赊。退谷仅容孙北海，麓堂莫问李西涯。价留灯市前朝扇，香散斜街晓担花。剩与放翁评世味，白头骑马客京华。
兰陵王·癸丑春分前一日，程十发武昌书来，不能忘情于石巢旧居，依周美成兰陵王词韵寄之
作者：顾印愚
朝代：清

相风直。烟袅湘竿篆碧。芝楣在、垂桁衍波，明月窥帘旧时色。予怀寄酒国。曾惜。图中主客。重来日，翻惹别情，一跳桃花水千尺。悲恻。岁华积。抵一梦华胥，蓦地喧寂。江花江草何终极。且画卷螺黛，谱留鱼笛。玉蟾蜍老，伴漫士，与泪滴。
兰陵王·癸丑春分前一日，程十发武昌书来，不能忘情于石巢旧居，依周美成兰陵王词韵寄之
作者：顾印愚
朝代：清

相风直。烟袅湘竿篆碧。芝楣在、垂桁衍波，明月窥帘旧时色。予怀寄酒国。曾惜。图中主客。重来日，翻惹别情，一跳桃花水千尺。青苔履綦迹。恁我屋争墩，同舍争席。休论鱼尾猩唇食。乍七曜潜通，九华持去，江梅惆怅寄书驿。系愁北山北。悲恻。岁华积。抵一梦华胥，蓦地喧寂。江花江草何终极。且画卷螺黛，谱留鱼笛。玉蟾蜍老，伴漫士，与泪滴。
冬夜烧橘戏为长句
作者：顾印愚
朝代：清

蜀汉江陵千树橘，致富之术闻史公。我生江干贫彻骨，山中奴婢年年空。林凋叶脱百果绝，甘腴爱此霜后红。成都市上竞堆积，青蚨飞去来筠笼。丹襦褪后紫络解，齿牙颇利寒浆冲。饱餐餍饫苦中冷，膏豚大碍官厨丰。饕餮忍俊出奇秘，水乡之味宜火攻。围炉兽炭正焰炽，拨灰妥贴为覆壅。初闻唧唧诉幽怨，旋见蒸蒸开绛宫。丹房九转琼液沥，朱霞半醉冰丝融。山人雪骨践尘劫，赤心絮絮成热中。利膈益肺况有说，焦头烂额宁无功。世人蜜渍例烂煮，俊爽一失非家风。何如煨烬真气足，消寒佳话宜癯躬。筼筜谷中晚烧笋，汶山更有蹲鸱充。橘中之乐等一例，岁时乐事将毋同。唐人重诮杀风景，焚琴啜茶难相蒙。临邛四叟傥见过，措大头脑成冬烘。
南洼（感甲午事）
作者：顾印愚
朝代：清

灾异何当问董生，九门宣令止牛鸣。不闻周史奔群望，坐笑班书志五行。北斗回瞻天上象，南洼诚有地中声。苇间今日延缘路，旧事苍茫足黯惊。
去县日，僚友饯于黄州二赋堂，泛舟赤壁留别
作者：顾印愚
朝代：清

赤壁来游带月归，东坡行处證依稀。鹘巢瞰树摩苔碣，鹤梦横江掠羽衣。夜话承天闲有味，春寻安国近相依。义尊还似当年意，座上诗成酒共挥。
双流县见新月
作者：顾印愚
朝代：清

蜀天雨后青如扫，凉月棱棱玉弓小。江渎池头不解看，客里蛾眉青更好。江城薄暮人语稀，碧烟缭缭秋縠微。苍苔行尽见人影，不觉露下沾葛衣。玉闺良夜捲帘坐，应是愁痕初月锁。素娥分影照离颜，咫尺晶梳念钗朵。举头低头两沈吟，纤玦渐西更漏深。古来作客尽如此，看取铅泪承衣襟。
吴淞口外
作者：顾印愚
朝代：清

吴淞残月夜，扬子落潮时。海色连江暝，沙痕逐岸移。惊涛轮叶定，极浦塔灯知。一夕容安枕，荒荒晓角吹。
唐仓镇
作者：顾印愚
朝代：清

迤北唐仓镇，微茫霁色边。鸡埘对流水，鳞瓦接寒烟。拂壁看诗版，当垆数酒钱。山家似江驿，略欠钓鱼船。
天津
作者：顾印愚
朝代：清

腊雪冻奇僵，津沽水驿荒。远音交电线，逸足掠冰床。但觉尘如曲，宁知海有桑。莫寻城郭是，来鹤费思量。
季清送予登舟赋寄
作者：顾印愚
朝代：清

百感临觞那得醺，渡江帆影惜中分。黄州鼓角多情月，鄂渚人家不定云。牧马关山方岌岌，宾鸿霜霰已纷纷。往来二老平生意，世路干戈更别君。
宝鸡
作者：顾印愚
朝代：清

出险行人雪满衣，渭滨稍喜见晴晖。金牛道上盘蛇远，陈宝祠前野雉飞。梦猎车还钓矶寂，骑鲸仙去酒楼非。山城荒落空怀古，野柝萧寥月叩扉。
寄张北墙齐齐哈尔幕府
作者：顾印愚
朝代：清

孰云小雅废，重忆大风歌。竹虎新符出，参貂旧贡多。苦苛秦父老，有截汉山河。之子龙江水，殷勤盾墨磨。
山谷流杯池
作者：顾印愚
朝代：清

锁江亭中一杯酒，坐看江云自奔走。涪翁去后七百年，尚爱新诗满人口。我来戎州秋复春，却闭空斋卯还酉。逝将著屐访遗迹，偶厌褰裳涉清浏。谁令突兀忽眼前，乐事今朝古无有。横江绝壁栖市阛，引策芳畦赴林薮。筱聚莫莫掩蒙密，泉滴淙淙下幽黝。山前岭洞转谽岈，石上洼尊列窠臼。惊开玉峡贯长风，兀立苍檐出重阜。行觞古意付流转，座客当时记谁某。庙堂迁谪殊未厌，泉石风流良不朽。留题南渡各依稀，托迹西江何伧丑。寓公宴坐本偶然，我辈登临差不负。归来小艇剪漪沦，回望幽亭恋楹枓。山翁有约褰白云，更挈黄柑泛瑶斗。
岷江
作者：顾印愚
朝代：清

觞滥鹅村注脉摇，西波东渐画南条。海门组练楼船入，蜀阵风云石蕝标。郭赋臣唐人代改，禹书汇漾地形遥。巴流学字邮无字，望尽吴船万里桥。
府江棹歌十二首
作者：顾印愚
朝代：清

锦城南下寄篷艭，可爱磷磷石底江。行尽青衣三百里，白沙翠竹日推窗。堰根晴雪渐鳞鳞，一席乌篷恰泛春。寄语新城老司寇，未劳骑马过新津。五两风微五板轻，春江滟滟縠纹平。沙头宿鹭莫惊起，凭藉烟波载酒行。江口逶迤百里间，麦苗风里见彭山。玻璃江截红花堰，围著蟆颐作玉环。野店临江石级斜，炊烟簇簇裹稠花。偶然小坐浑忘去，旋汲清流为点茶。江干石堰竹鳞差，石隙春流浅溢丝。每到中泓争咫尺，长年喧语点篙时。上牵百丈下乘流，炊稻羹鱼一叶舟。来往府江头自白，生平元未过嘉州。眉州南望辟川原，笼竹猗桑处处村。香芋落花蚕豆荚，水乡春赛足鸡豚。汉阳坝尾平羌峡，春树初芳燕燕飞。峡里人家应最乐，石梁支网鲤鱼肥。鳞皴老树荔枝湾，独立春风占一山。廿载往来成旧识，不辞烟雨更跻攀。映江十万女桑枝，桑女蚕筐正及时。日对澄江剪江练，嘉州争市邓阳丝。大峨秀拔九峰横，三水东南汇郡城。明发换船过佛脚，沫濛黄浊府江清。
府江棹歌十二首·其一
作者：顾印愚
朝代：清

锦城南下寄篷艭，可爱磷磷石底江。行尽青衣三百里，白沙翠竹日推窗。
府江棹歌十二首·其七
作者：顾印愚
朝代：清

上牵百丈下乘流，炊稻羹鱼一叶舟。来往府江头自白，生平元未过嘉州。
府江棹歌十二首·其三
作者：顾印愚
朝代：清

五两风微五板轻，春江滟滟縠纹平。沙头宿鹭莫惊起，凭藉烟波载酒行。
府江棹歌十二首·其九
作者：顾印愚
朝代：清

汉阳坝尾平羌峡，春树初芳燕燕飞。峡里人家应最乐，石梁支网鲤鱼肥。
府江棹歌十二首·其二
作者：顾印愚
朝代：清

堰根晴雪渐鳞鳞，一席乌篷恰泛春。寄语新城老司寇，未劳骑马过新津。
府江棹歌十二首·其五
作者：顾印愚
朝代：清

野店临江石级斜，炊烟簇簇裹稠花。偶然小坐浑忘去，旋汲清流为点茶。
府江棹歌十二首·其八
作者：顾印愚
朝代：清

眉州南望辟川原，笼竹猗桑处处村。香芋落花蚕豆荚，水乡春赛足鸡豚。
府江棹歌十二首·其六
作者：顾印愚
朝代：清

江干石堰竹鳞差，石隙春流浅溢丝。每到中泓争咫尺，长年喧语点篙时。
府江棹歌十二首·其十
作者：顾印愚
朝代：清

鳞皴老树荔枝湾，独立春风占一山。廿载往来成旧识，不辞烟雨更跻攀。
府江棹歌十二首·其十一
作者：顾印愚
朝代：清

映江十万女桑枝，桑女蚕筐正及时。日对澄江剪江练，嘉州争市邓阳丝。
府江棹歌十二首·其十二
作者：顾印愚
朝代：清

大峨秀拔九峰横，三水东南汇郡城。明发换船过佛脚，沫濛黄浊府江清。
府江棹歌十二首·其四
作者：顾印愚
朝代：清

江口逶迤百里间，麦苗风里见彭山。玻璃江截红花堰，围著蟆颐作玉环。
徐沟见新柳
作者：顾印愚
朝代：清

祁县春山螺黛横，徐沟新月马头生。晚风十里垂杨柳，可奈依依送客行。
得节盦海上书却寄
作者：顾印愚
朝代：清

代不数人能几见，去去江空岁年晚。闭门一字不堪煮，无补费神诗作蹇。西风尽夕城满尘，带水沸潮消息断。十七柳凋十桂爨，更问菱湖与桐馆。风花一瞥旋成毁，那及黄楼丑魏衍。书来海上如说梦，自在人间已枯菀。断云含雨向何许，泪眼不晴天不管。布衣许身老转拙，失计残年难饱饭。履綦故蹊绿苔满，子宁不来梦当返，小别千年万山远。
忆江渎池庐
作者：顾印愚
朝代：清

藕根迸水青钱小，竹箨铿林绿襁斑。初夏池塘忘不得，乱书重叠对西山。
思归
作者：顾印愚
朝代：清

嶓冢西南路，青天两剑高。归飞定何日，磋砥念同袍。鸟倦愁长往，鱼赪叹久劳。故山无恙在，旧业有书刀。
恼春
作者：顾印愚
朝代：清

门外风沙恼乱春，闭门且似谷居人。火圆茶乳铿铜钵，墨滑烟毫引素筠。身世醉多便泛蚁，故乡书远仗修鳞。帝城三月无花看，丝柳绯桃未簇新。
抵金陵
作者：顾印愚
朝代：清

浩荡辞荆域，苍茫问下关。如闻三月火，好在六朝山。天堑仍形胜，人群且燕闲。南枝烦近讯，胜侣许追攀。
挽张之洞联
作者：顾印愚
朝代：清
体裁：联

葛相老臣信，遗表如闻忠职分；温公天下恸，闭门不敢爱吾庐。
故人
作者：顾印愚
朝代：清

不信西湖在眼前，故人同上总宜船。耻居王后成新赏，驾勒刘回合放颠。山冷便思携鹤住，官高未任伴鸥眠。西溪闻道宜招隐，卜筑何当共一廛。
时序
作者：顾印愚
朝代：清

时序平分独懔秋，中洲要眇蹇谁留。石芝青折深堂寐，木叶黄疏极浦愁。雁阵可禁搀晓角，鸥波宁许纵扁舟。肃霜短日缠兵气，雪涕王风萃百忧。
昨非
作者：顾印愚
朝代：清

早岁耽吟何所依，旅行无著客怀归。三百篇后有今体，五十年来知昨非。天女织绡新杼轴，伶官识曲古弦徽。登高毕竟谁能赋，比喻相参托兴微。
晓发盘豆驿
作者：顾印愚
朝代：清

驿尘闺梦不分明，上马闻鸡尽四更。今夜玉娘湖畔月，冷吟愁绝玉溪生。
晚眺明月桥南石步间偶题
作者：顾印愚
朝代：清

沙坪残草伏雏双，明月杯湖带石矼。我酌长瓢从漫叟，天然秘色旧鸡缸。
杂感二首
作者：顾印愚
朝代：清

定论何由判怨恩，说诗宁许别清浑。向来泥巷苔生榻，别后霜楹月上轩。一卷名山馀鬼瞰，几家华屋系生存。桂丛蛩语西风急，尽扫巢痕乱屐痕。谁遣兰亭感至今，后之揽者倦登临。华胥一梦畴先觉，夷甫诸人笑不禁。昨日杯觞今日地，别时踪迹见时心。若为办逐元真子，白鹭烟波往莫寻。
杂感二首·其一
作者：顾印愚
朝代：清

定论何由判怨恩，说诗宁许别清浑。向来泥巷苔生榻，别后霜楹月上轩。一卷名山馀鬼瞰，几家华屋系生存。桂丛蛩语西风急，尽扫巢痕乱屐痕。
杂感二首·其二
作者：顾印愚
朝代：清

谁遣兰亭感至今，后之揽者倦登临。华胥一梦畴先觉，夷甫诸人笑不禁。昨日杯觞今日地，别时踪迹见时心。若为办逐元真子，白鹭烟波往莫寻。
棹歌三首
作者：顾印愚
朝代：清

梁子湖壖雨乍晴，金牛南港挂帆行。新添野渡三篙涨，渐喜中流一叶轻。磨刀矶下水连天，破晓钟声送客船。那得诗情如谢客，更吟孤屿媚中川。来时湖水向江流，归棹江湖欲漫洲。著我江湖身漫老，去来牵缆蹇谁留。
棹歌三首·其一
作者：顾印愚
朝代：清

梁子湖壖雨乍晴，金牛南港挂帆行。新添野渡三篙涨，渐喜中流一叶轻。
棹歌三首·其三
作者：顾印愚
朝代：清

来时湖水向江流，归棹江湖欲漫洲。著我江湖身漫老，去来牵缆蹇谁留。
棹歌三首·其二
作者：顾印愚
朝代：清

磨刀矶下水连天，破晓钟声送客船。那得诗情如谢客，更吟孤屿媚中川。
河桥春望
作者：顾印愚
朝代：清

天街雪净路无泥，待茁河桥柳万稊。谁道春风无气力，纸鸢簇起苑墙西。
火交
作者：顾印愚
朝代：清
体裁：联

铅汞细添龙虎火；粉黄密验蝶蜂交。
独饮
作者：顾印愚
朝代：清

独饮不论盏，倾壶渐已空。酢酬虚旧雨，醺适敌寒风。大野雪三尺，故园山万重。南鸿书欲断，宁及论郫筒。
疑梦
作者：顾印愚
朝代：清

疑梦疑非梦逼真，败棋历历眼前陈。蔽江烽火连三月，投老齑盐瘁一身。商隐拊膺原向晚，方平擘脯海扬尘。左司怆拾冬郎句，别涧浮花几旧人。
病中岳二兄朝夕临过兼闻乡讯感赋
作者：顾印愚
朝代：清

病榻来过风雨交，应时不已自喈嘐。万竿恶竹谁从斫，一曲清江莫定巢。天上虚传清暑殿，人间宁有孟城坳。侧身四望归无所，联句城南岂愈郊。
秋气
作者：顾印愚
朝代：清

物老而伤群籁发，我生之后百忧逢。悲哉倦客承秋气，倏尔澄江失旧容。丹灶不期倾宿汞，碧山何处听霜钟。深藏那见东柯谷，只索寒城望夕烽。
答洛生七弟见怀之作次韵
作者：顾印愚
朝代：清

当年大母煦诸孙，今我生孙解候门。无以为家行未已，不遑将母疚难言。梦中俯仰何身世，病里扶携倚弟昆。还见新诗献康乐，鸣翁春草得重论。
网师园感旧
作者：顾印愚
朝代：清

坡老常州自不归，名园乔木澹清晖。贺船回棹成今古，邺架遗签有是非。往日买邻矜胜践，当年招客许传衣。梦中彩笔将能事，信宿沧浪旧钓矶。
芹泉驿岩间佛龛
作者：顾印愚
朝代：清

层岩龛佛倚高寒，下有洪流百尺滩。绝似嘉陵好山水，徘徊真作故乡看。
荔支辞五首选三
作者：顾印愚
朝代：清

为客戎州啖荔支，江陵闰月熟应迟。晶盘玉手丹襦褪，最是相如解渴时。雪瓤晶白壳朱殷，醴酪形容尚等閒。恰好离枝趁新摘，色香味不负香山。我家江渎池边水，每爱名从北宋传。却怪放翁当日句，满街丹荔不论钱。
荔支辞五首选三·其一
作者：顾印愚
朝代：清

为客戎州啖荔支，江陵闰月熟应迟。晶盘玉手丹襦褪，最是相如解渴时。
荔支辞五首选三·其三
作者：顾印愚
朝代：清
体裁：七言绝句

我家江渎池边水，每爱名从北宋传。却怪放翁当日句，满街丹荔不论钱。
荔支辞五首选三·其二
作者：顾印愚
朝代：清

雪瓤晶白壳朱殷，醴酪形容尚等閒。恰好离枝趁新摘，色香味不负香山。
菱湖堤晚归
作者：顾印愚
朝代：清

官局归迟市已灯，柳风堤路石登登。月钩好在西南角，斜上湖楼第二层。
蒲州道中杂诗六首选二
作者：顾印愚
朝代：清

平生得句誇三上，苦为推敲信马蹄。今日诗情何品次，晚风残月过关西。太行生翠云当幰，卤泽晴皑雪满锄。伯乐不来骐骥老，年年峻阪上盐车。
蒲州道中杂诗六首选二·其一
作者：顾印愚
朝代：清

平生得句誇三上，苦为推敲信马蹄。今日诗情何品次，晚风残月过关西。
蒲州道中杂诗六首选二·其二
作者：顾印愚
朝代：清

太行生翠云当幰，卤泽晴皑雪满锄。伯乐不来骐骥老，年年峻阪上盐车。
褒斜
作者：顾印愚
朝代：清

山错褒斜斗穴争，谷阴风栗雪岩明。马前冻树矜严色，冰下微澌苦喑声。孟德霸才空论险，子真隐处漫逃名。攀飞未拟愁猿鸟，直上青天倚剑行。
试毕还伏魔寺置酒丁香花下
作者：顾印愚
朝代：清

十日闭蜂房，下帷如处女。失喜春未残，花叶媚禅宇。芳丛百枝附，生意一时吐。何人调粉绛，苞萼竞妍妩。青阳荡郊闉，秾华浣尘土。归来犹相待，想像忍风雨。肯孤芳尊赏，更作禊事补。平生看花醉，不惜累觞举。独感江渎春，愧谢池堂主。
赠宋芸子
作者：顾印愚
朝代：清

昔君赠诗要我和，我诗不成久负诺。当时取酒宣南坊，君在翰林我归卧。欲报木瓜终阙然，未暇草书诚懒惰。相别频年如避债，不谓一朝能见过。君言辛苦贼中来，魂有未招胆残破。又言曩使东西国，有美能诗与酬酢。天崩地坼到今日，窈窕贤才一悲些。旧游如梦不堪说，惟有催诗勤督课。君之新词我手写，乱似俳谐纷墨涴。天王西狩问行在，麻鞋可系旧绣媠。漫愁白水趋彭衙，即见青阳开左个。柯亭虽委荆棘里，北扉直庐向玉座。采风献纳思职居，金门未得忧寒饿。论思讽谕君自擅，诘曲几穷我已懦。莫因游戏落下界，聚铁无能更成错。
赠王瑶卿联
作者：顾印愚
朝代：清
体裁：联

古董先生谁似我；落花时节又逢君。
赠陈容庄
作者：顾印愚
朝代：清

浮图关下一尊酒，湖海相望十二年。别后新诗常在口，故人消息若为传。行边绝代輶轩语，弹铗归装上峡船。黄鹤白鸥谁得狎，依前醉眼向青天。
辛亥岁长至小寒节间罗四峰兄每从汉皋还菱湖楼居辄过敝寓留连置酒不减杜甫之于苏端也
作者：顾印愚
朝代：清

寄愁埋照月三弦，过隙沈沈井底天。谁道梦中犹识路，剧怜寒尽不知年。渡江名士仍流寓，飞矢行人未解悬。枉爱苏端能数过，鸡鸣风雨浊醪前。
过景桓楼故址感赋
作者：顾印愚
朝代：清

景桓楼角织乌寒，钟漏音沈壁画残。宁省独来迷处所，记从高处凭阑干。
近讯
作者：顾印愚
朝代：清

馀哀系马凤凰楼，近讯藏船鹦鹉洲。庾信一壶穷日纪，张衡四望入烦忧。突薪厝积谁当徙，金铁锵鸣正未休。声在树间君莫问，坐隅童子听垂头。
述病
作者：顾印愚
朝代：清

肺病寻常得，新来病不休。宫楼违绛级，齐鬲殢青州。肚痛馀颠草，盲箴结古愁。从知衰白老，息息战彭仇。
送熊次彝还成都
作者：顾印愚
朝代：清

西禦街前沟水流，摩诃池水暗通沟。十年游屐寻常见，四月京尘离别愁。人生何处无离别，双鬓差差揽新雪。我自淹迟未忍归，君今感激情何决。饮马芦沟穿太行，故山迢递西南长。已闻倦客愁归路，何况羁人念旧乡。旧乡五月黄梅熟，水阁寒生万竿竹。想到荷衣静掩关，岂知夏课愁三伏。穷檐不识里居壮，西笑无缘每惆怅。君到长安见几人，剩怜故我仍无恙。归卧琴台且著书，渝醅岷笋锦江鱼。更烦石室要张叔，挟策还来游帝都。
金牛峡
作者：顾印愚
朝代：清

绝顶森森见井星，界天积铁锁空青。石牛不遣来三峡，金马何缘遗汉庭。自为文章开皭蔚，尽从江汉发英灵。橦华蒟酱何珍物，凿险无劳笑五丁。
长港
作者：顾印愚
朝代：清

长港北趋转南注，横江水漫樊山路。柯家营外柳毵毵，赤日当空行且住。柳阴人家港岸东，停桡炊饭菰芦中。莫愁百丈挽不进，樯竿已动西南风。
闵命篇
作者：顾印愚
朝代：清

屋梁三尺绳，罂粟一盏膏。百年信有死，死胡轻鸿毛。嗟嗟薄生命，昔昔重钱刀。钱刀亦何有，散归猾与豪。死者不复生，饮啄倾其曹。按验言在官，牵率纷啾嘈。藉用为侜张，滋蔓肆略钞。讵求抵罪当，但取诬指淆。皆云斋醮资，逼酿恣呼号。极口枕与衾，择噬视所遭。文书方烂陈，和事已息嚣。竭尔反复图，婴我尺寸操。罪之亦可怜，薄俗吁漓浇。杀人者当死，律在岂幸逃。知死而致之，哀哉愚诈劳。
集苏轼句联
作者：顾印愚
朝代：清
体裁：联

欧阳赵陈余，啸歌相乐，传呼草市来携客；大壮泰临复，丱妙侍侧，下有孙枝欲出林。
题午君丈画江渎池庐图
作者：顾印愚
朝代：清

三曲明塘十亩莲，浮家不费买山钱。故人若问家何处，画里如今住十年。
题程穆庵石巢读书图
作者：顾印愚
朝代：清

带草萦书石听诗，旧安巢处凤栖枝。颖居叔党能为赋，籀注游秦早决疑。佳日林亭良不负，清秋篇什最相思。打钟扫地寻常事，过客光阴读画时。
题陈圆圆比邱尼象
作者：顾印愚
朝代：清

吴宫春尽啼鹃紫，消渴滇池一杯水。地老天荒色不空，采莲人悟莲华旨。变海成田金作坞，鳌翻龙醢麒麟脯。倾国倾城一笑间，枉诩西施照千古。遗世独立图春风，昆明劫灰馀断红。千金铸与十四字，一代诗史吴娄东。
题雁塔圣教序旧本后
作者：顾印愚
朝代：清

不到长安十五载，远想雁塔终南阴。手民日日打碑卖，又损几字无由寻。
风雨
作者：顾印愚
朝代：清

潇潇风雨闭柴门，只有秋荷池上喧。薄暮溪童双白足，取鱼踏水到篱根。
饮三好堂，季玉六郎出鸡毛笔，为书尽一纸
作者：顾印愚
朝代：清

东坡居岭南，乃用鸡毛笔。仅闻值三钱，颇恨不容墨。昔见吴季子，盛称阎颖花。良工选精毳，不似中缚麻。猿叟晚狡狯，不能缚鸡卖。偶然用鸡毛，遂传湘中派。其柔乃过羊，其韧乃敌狼。当年祝鸡翁，居然名其乡。王郎持鸡毫，索我作大书。君家有家鸡，何似吾家凫。为郎书一纸，问郎何所似。莫学凫翁章，还寻换鹅字。
黄花城故址
作者：顾印愚
朝代：清

废戍黄花旧，行缠白日休。兵戈馀孟蜀，厄塞控岐州。苍壁雪云宿，青峰江水流。星台连故道，怀古动烦忧。
黄鹄
作者：顾印愚
朝代：清

黄鹄哀鸣感稻粱，凤毛高举豹深藏。迟回自失因时旨，留滞终迷所向方。柳下和光宁降辱，云间高论且开张。嘤声伐木诗人意，垂听和平谂报章。
出居庸关
作者：顾嗣协
朝代：清

巉岩形势好跻攀，粉堞高楼一望间。自有天威临绝塞，不因地险恃雄关。冲云涧雪悬千丈，扑马尘沙失万山。哀角悲笳听渐近，何堪落日照征颜。
杂兴
作者：顾嗣协
朝代：清
体裁：诗

骏马能历险，力田不如牛。坚车能载重，渡河不如舟。舍长以就短，智者难为谋。生材贵适用，慎勿多苛求。
题宋宫赞药州北征图
作者：顾嗣协
朝代：清

刁斗声中起塞氛，词臣亦复张吾军。王师神武原无敌，儒将风流更不群。铁马夜嘶千里月，雕旗秋倦万重云。画工自具凌烟手，图出沙场纪旧勋。
万安
作者：顾嗣立
朝代：清

城仄群峰压，江纡乱石通。滩声从地北，瘴气自天东。采竹童乘筏，捞鱼家置笼。滩师喜风利，拨棹入黄公。
丰台看芍药
作者：顾嗣立
朝代：清
体裁：古风

丰宜门外车迟迟，游人四月如云痴。羁心一春苦惆怅，笑口始见看花时。草桥挼蓝上柳色，田田荷叶抽清陂。西山断处茆屋露，笆篱麂眼光参差。千枝万枝自婀娜，露红烟紫纷离披。相公花圃更佳丽，入门动魄目去眵。分明置身锦绣谷，四座围绕娉婷姿。西陂先生发兴猛，消摇散步穷茅茨。行厨出酒话花海，往事一一陈商彝。隔墙老槐弄葱旧，绿阴入户添须眉。藉草杂坐独醉倒，满身疏影斜阳宜。误疑秀野一弓地，米囊错綵空庭垂。金带围名最难得，归路折取催新诗。何事扬州万花会，金钱浪掷令人嗤。
串月歌
作者：顾嗣立
朝代：清

治平山寺何岧峣，湖光吐纳山动摇。烟中明灭宝带桥，金波万叠风骚骚。年年八月十八夜，飞廉驱云落村舍。金盆出水耀光芒，琉璃迸破银瓶泻。散作明珠千万颗，老兔寒蟾景相吓。鱼婢蟹奴争献奇，手搴桂旗吹参差。水花云叶桥心布，移来海市秋风时。吴侬好事邀新客，舳舻衔尾排南陌。红豆新词出绛唇，粉胸绣臆回歌席。绿娥淋漓柂楼倒，醒来月在松杉杪。
哭俞犀月
作者：顾嗣立
朝代：清

元代文章付杳冥，残编断简聚英灵。删诗同恨江西派，纪事争看塞北形。五夜推敲孤馆雨，三春谈论草堂星。知心剩有溪南老，落月茫茫野史亭。
四月三日度仙霞关
作者：顾嗣立
朝代：清

闽海地脉多峰峦，万山烂漫奔中原。砉然截断罗刹水，四扇突兀开雄关。琉球日本使络绎，东瓯南粤人蹒跚。荔支末利争赴市，江珧牡砺来输官。一夫当关按剑立，百万铁骑心胆寒。唯天设险表万国，正器岂许庸夫干。我从窑岭上嵽嵲，时节正届春光残。樟松合抱挺百尺，白石遍插青琅玕。幽丛荫郁百鸟聚，啁啾似惧弹金丸。山花无名开绝壁，一枝冷露零漙漙。红如丹砂白如雪，黄紫照耀成斑斓。竹鸡大唤走木客，野猿上树千回盘。行来绝顶踞关口，此日恍在蓬莱看。金银宫阙散异彩，鞭鸾笞凤声珊珊。俯视原畴平若掌，江海一气云天宽。众峰起伏如怒浪，前后左右皆儿孙。坳中陡起一片白，黑风飒飒烟瀰漫。阿香推车响脚底，跳珠乱迸黄河翻。飞流千丈分百道，下注龙井增波澜。浑浑沌沌震玄窞，水石拮隔何时乾。仆夫下岭如健犊，小竿羊牯同巑岏。吴山越水足迹遍，未若此境夸雄观。荡胸决眦渺何许，襟怀始笑吾儒酸。笔底光芒射六合，南游好惬平生欢。
夏日诸同人小集晚过龙泉寺南风氏园看古松限韵同赋
作者：顾嗣立
朝代：清
体裁：古风

丘壑道已忘，风雅事如土。京华誇燕会，一日或四五。宾主率应酬，膻荤何足取。尚书文章伯，诗教东海溥。崇班移日下，选将整旗鼓。良辰文字饮，新旧客参伍。湘帘花艳艳，庭砖影过午。瓶荷折江皋，盆兰种澧浦。果珍八达杏，餐制尚方腐。传看鸭绿研，秀骨铲玉斧。鱼子涂硬黄，大字健如虎。轻箑点雪山，草木尽泼卤。明镜颇黎莹，水纹碧千缕。四者见未曾，赐予出天府。醉眼照陆离，斜阳到堂庑。趁凉过城南，游兴聊一贾。车轻马力骄，杂遝各飞舞。招提临路隅，萧散结村坞。凭轩怀故相，登坛礼佛祖。遥望风氏园，积翠浮天宇。篱落无人行，矮屋牵萝补。入门寒飕飕，青天落疏雨。平地起伏龙，径广相撑拄。圆顶拥高盖，曲枝弯强弩。霜皮裂寸理，空心积馀怒。势欲凌苍穹，老犹卧荒圃。宛如隆中人，抱膝吟梁甫。簿书堆山丘，行动束规矩。苟非心迹清，谁来披榛莽。公言昔渔洋，休沐于焉抚。风流写新篇，韵事传牧竖。移席坐邻槐，行厨擘脍脯。摩挲想陈迹，壮年乐堪数。小子辱齿牙，推奖到愚鲁。十年长史祠，赓唱满檐柱。穷途滞燕台，乃复接谈麈。依然籍湜辈，清啸韩门聚。尘怀顿消释，座映须眉古。授简步芳躅，胸臆试一吐。愿公续长篇，沧浪傲渔父。
宴集诗·其一
作者：顾嗣立
朝代：清
体裁：古风

百货堆九衢，家家寂如水。闭门送残年，寒风出户里。尚书晚邀呼，别岁交舄履。满堂尽毫翰，壁画净琴几。都城夜喧哗，韵事那得此。盆梅逗暗香，薄霰点寒蕊。
宴集诗·其三
作者：顾嗣立
朝代：清
体裁：古风

此日修故事，前辈不可期。维公数曩哲，当年亲见之。往者叹零落，存者伤别离。拦街挝更鼓，寒灯影迟迟。登坛首高唱，桐华思纷披。清声激金石，喧传看新诗。
宴集诗·其二
作者：顾嗣立
朝代：清
体裁：古风

腊尽冻仍紧，春风未漏泄。綵灯转华堂，帘垂火愈烈。彝器既纷陈，方物更罗列。食品膳夫经，羔儿酒味别。脱略宽礼文，小饭兼大歠。莫伤岁迟暮，良会且欢悦。
宴集诗·其四
作者：顾嗣立
朝代：清
体裁：古风

昔年侍吴阊，莱鸡岁相饷。粼粼沧浪水，渺然云汉上。水旱召雈蒲，伊谁作保障。家书故乡来，中丞永弗忘。不才滞书局，得随籍湜行。历头止一日，烂醉拚尽量。
宿适西楚霸王故里
作者：顾嗣立
朝代：清

拨山扛鼎力难支，有勇无谋败固宜。王霸业成破釜日，英雄泪尽别骓时。重瞳每小江东土，残魄犹依鲁国祠。只有野花纷五色，春风省识帐中姬。
弥陀滩
作者：顾嗣立
朝代：清

船头水怪奔，船后潜蛟吼。巨石森我左，白波喷我石。轻舟如飞梭，中容一线溜。榜人划水开，势与雷霆斗。捩柁急就之，赑屃伸颈脰。谹然一声中，生死判清昼。相传此惊滩，估客屡倾覆。禅家指迷途，莲花工刻镂。双柱立中央，呼吸金石奏。回思下滩时，双瞳瞩前后。相距一发间，避险如避臭。三老犹色变，而况僮仆陋。南来山水乡，到处堪宿留。垂堂尚有箴，何事建溪走。平地波澜兴，祸福巧相凑。足迹皆宿缘，平生藉天佑。日午恶风恬，城近惊魂收。且看石上鸟，浴浪正褰噣。
日观峰
作者：顾嗣立
朝代：清

群山向背东南缺，一声鸡鸣海波裂。黄云下坠黑云浮，金轮三丈鲜如血。当时李白平明来，风扫六合无纤埃。精神飞扬出天地，口吟奇句招蓬莱。我今黯黮失昏晓，双石凌虚自悄悄。安得快剑开烟云，直指扶桑穷杳渺。
望接笋峰
作者：顾嗣立
朝代：清

朝游万年宫，暮宿天游观。群峰绕曲溪，一日千万变。纵目神飞扬，有口那能赞。不须秉烛游，佳处已得半。惟有接笋峰，青壁蹊径断。紫翠立磔卓，通透光三段。昨晚进石门，深坞斜阳慢。望崖不能前，颈脰屡顾盼。今晨扶筇来，露草珠璀璨。古洞翠毛零，葛藤恣延蔓。鼯鼬上树窥，猿狖隔林唤。忽见道士来，笑口指山畔。云此通隐屏，绝顶有道院。箫管云中闻，环佩月下见。梯级八十一，彳亍跨两骭。梯穷面峭壁，窸窣凌巧栈。踸踔一足行，铁索双手换。鸡胸行蚁伏，龙脊妖鼠颤。頫临万丈潭，铿訇走匹练。虽有贲育俦，下觑杂花眩。师徒住此峰，往来百千遍。雨过蹑屐登，不翅平地便。君身长吴乡，丘壑类平衍。亮无凌风翼，对此空眷眷。余闻道士言，惊汗湿衣襻。羊肠九折坂，王阳尚兴叹。韩子最奸黠，遗书华阴县。发肤敢毁伤，渊冰早兢战。兹游虽好奇，何自取惊惋。举手谢道士，我行亦已倦。寄语峰头人，白云好娱玩。乞我辟谷方，金丹炼九转。服食待身轻，还来振羽翰。
望郎回
作者：顾嗣立
朝代：清

望郎回，望郎回，朝朝望郎郎不回。孤儿三尺，形单影只。冬愁风酸，夏愁日赤。南山云连北山雨，一样人间两样土。望郎回，几时来。东海会有西归水，妾作石人甘烂死。
次韵《七月十五夜过慈仁寺成周卜寓斋看月》
作者：顾嗣立
朝代：清
体裁：五言律诗

古寺初秋后，凉宵乍霁时。话深钟到院，坐久月当枝。把酒尝新果，移灯读古辞。盂兰人未散，归骑听参差。
江郎山
作者：顾嗣立
朝代：清
体裁：古风

晴云擘絮拖烟岚，一峰笔卓通蔚蓝。行行渐见昼雾卷，双峰倒挂碧玉簪。须臾中间复迸破，石缝斧劈青光涵。苍翠隐隐变紫赤，仰视天半峰成三。肩舆回脰叫奇绝，神物幻影人工惭。江郎兄弟此学仙，仙成化石非虚谈。巨灵赑屃所不到，千年鼎峙齐彭聃。往闻行人过此者，阴气晦昧垂䰐鬖。鸟道崚嶒通虎穴，青壁无路难穷探。我今浪游出其下，快睹晓镜开尘函。分如螺黛插画障，合如金碧围僧龛。浙东山色已看尽，闽峤游兴方沈酣。多谢山灵知客意，清晖半日宁嫌贪。忽见山拗云泼墨，怪鸟捩影投澄潭。霹霹一声山鬼泣，四山风雨鸣樟楠。
王青县懿颂同年去秋惠余沧酒一瓮中途车覆书至而瓮空今来青县复以一瓮见饷口占一绝谢之
作者：顾嗣立
朝代：清

开缄擘酒馀空瓮，如对春江想泼醅。乌有先生何处去，青州从事喜重来。
自钱唐江口至常山舟中杂诗
作者：顾嗣立
朝代：清

积雨湿江云，林深白一片。春风忽吹开，青峰递隐见。晴旭散旅愁，鼓枻聊自遣。昨宿西安城，今到常山县。故人松桂林，葱茏眼中见。西北有浮云，别来几番变。阮籍醉不醒，司马游已倦。弭节暂淹留，孤踪愧深眷。
读元史三首
作者：顾嗣立
朝代：清

中原皇纲失，宗社如山崩。读书遭兵燹，灭没无一存。伟哉姚公茂，绝学能相承。军中来江汉，窦许号得朋。读书鸣琴下，圣贤接寝兴。宝剑抉浮云，手扶日月升。经学唱西北，文物得未曾。茫茫六合内，独让斯人能。周室悯黍离，蜀臣悲杜宇。吁嗟彼王孙，甘心事仇虏。死愧文丞相，生惭谢皋羽。书画虽绝伦，大节吾不取。贤域彝斋翁，高风邈千古。遇弟辄生嗔，到门必见侮。吾爱《水仙图》，宝为翰墨祖。文章开鲁姚，元气尚团结。万历置奎章，作者首虞揭。金华接踵兴，儒林推四杰。为学务根柢，行文净冰雪。古藻扬清光，煌煌照碑碣。一代制作手，小儒尽咋舌。同时惟欧阳，瓣香乃祖烈。后来宋太史，犹承黄柳诀。斯文如江河，源远流不韵。猗欤百年间，生才竟殊绝。
读元史三首·其一
作者：顾嗣立
朝代：清

中原皇纲失，宗社如山崩。读书遭兵燹，灭没无一存。伟哉姚公茂，绝学能相承。军中来江汉，窦许号得朋。读书鸣琴下，圣贤接寝兴。宝剑抉浮云，手扶日月升。经学唱西北，文物得未曾。茫茫六合内，独让斯人能。
读元史三首·其三
作者：顾嗣立
朝代：清

文章开鲁姚，元气尚团结。万历置奎章，作者首虞揭。金华接踵兴，儒林推四杰。为学务根柢，行文净冰雪。古藻扬清光，煌煌照碑碣。一代制作手，小儒尽咋舌。同时惟欧阳，瓣香乃祖烈。后来宋太史，犹承黄柳诀。斯文如江河，源远流不韵。猗欤百年间，生才竟殊绝。
读元史三首·其二
作者：顾嗣立
朝代：清

周室悯黍离，蜀臣悲杜宇。吁嗟彼王孙，甘心事仇虏。死愧文丞相，生惭谢皋羽。书画虽绝伦，大节吾不取。贤域彝斋翁，高风邈千古。遇弟辄生嗔，到门必见侮。吾爱《水仙图》，宝为翰墨祖。
贾傅故宅
作者：顾嗣立
朝代：清

《治安策》上众狺狺，谪向长沙卑湿滨。生遇汉文犹痛哭，放同屈子竟亡身。洪炉久已为铜炭，宣室何劳问鬼神。绛灌不知才子贵，漫轻年少洛阳人。
过万泉寺
作者：顾嗣立
朝代：清
体裁：古风

秋光著人发兴猛，一抹西山谁管领。出城风物便萧疏，幽趣终须踏禅境。西陂先生爱佳日，小队穿花斜复整。老树飕飗白昼风，晴岚烘染青天影。祖家亭子水周遭，屈曲古藤怒垂瘿。消夏曾经一再过，红云平铺蘸孤迥。枯荷折苇像家乡，思入太湖三万顷。老僧揖客指残碑，瘦面长身耸鹤颈。门前野水三四尺，那得咿哑泛舴艋。盘切藕丝白胜雪，细嚼牙根鲜味永。拄策高墩辨碧云，爽气青葱生绝顶。归舆缓缓望平畴，夕阳閒照田家景。软脚频倾贤圣杯，浇肠旋煮龙凤饼。佳节追陪多胜游，莫言王事有秋请。
过天章寺
作者：顾嗣立
朝代：清

春风曾识旧兰亭，玉雁珠凫鬼火荧。涧水可能寻禊帖，山禽还是哭冬青。龙蛇健笔消灰劫，钟鼓残声答地灵。白发老僧年十八，兴亡满眼不堪听。
黄陵庙
作者：顾嗣立
朝代：清

翠帷玉佩问湘娥，夕张佳期忆《九歌》。寂寞荒祠丛竹泪，西风吹作洞庭波。
黯淡滩
作者：顾嗣立
朝代：清

瘦日摇晶光，险风吹沆瀣。舟行黯淡滩，顿觉宇宙隘。轩然大波来，巍峨拥山砦。横从互舂撞，白浪喧百派。初如战锋交，万马脱营寨。欻若刀枪陈，奔窜格斗败。恨无据水飞，那得裂眦哙。仰恐天柱折，俯愁地轴坏。伊余偶过此，杯水中一芥。惊雷震耳根，飞沫湿衣衩。蜷局寄篷窗，吁嗟甚矣惫。半生历险艰，心绪恬不怪。富贵实浮云，惟欠诗酒债。畏途渐坦夷，手足去蜂虿。饱啖荔支鲜，南行聊一快。
雪狮歌
作者：顾嘉誉
朝代：清

封姨玉戏江天白，万里琼瑶厚盈尺。平林雕鹘偃不飞，大泽蛇龙卧难蛰。街头跳掷嬉儿童，竹帚扫雪冲寒风。爬罗随手试抟弄，物态一一无雷同。蛮奴心孔偏狡狯，装出狻猊露奇怪。爪牙忽作之而形，拉虎吞貔宛然在。蹲伏恍遇沧州城，贡献疑通安息界。髯耏落落张巨口，仰天欲作河东吼。四围腰鼓声喧阗，灯火荧煌照左右。入山那可抟虥狸，当路直堪走猘狗。寒威消歇阳气回，朝来倏忽扶桑开。狰狞跋扈转瞬耳，流澌消却银皑皑。君不见冰山万丈高崔嵬，压倒泰岱轻徂徕。一朝失势意安在，区区雪狮何有哉！吁嗟乎！区区雪狮何有哉！
任运
作者：顾图河
朝代：清

善走须得途，邪径不可行。善博须得卢，不关人力成。达人期任运，世路夸趋营。百虑输一忘，百巧输一诚。不见信夭翁，亦得全其生。
天平山
作者：顾图河
朝代：清

山游穷日返，绝胜数天平。伟石皆人立，欹崖忽鸟惊。僧龛云共住，樵路鹿兼行。耳畔犹虚响，淙淙落涧声。
息交
作者：顾图河
朝代：清

君子如春风，可爱不可竭。小人如酒颜，但得暂时热。急弦莫浪弹，一弹弦一绝。市交莫浪交，中路难固结。惟当同心人，可与论金铁。
摄生
作者：顾图河
朝代：清

保国释外惧，摄生留小疾。朽索驭羸马，徐行百无失。中疏固其卫，获少靳其出。割欲如守疆，谨身如缚律。不读黄老书，渊冰宜战栗。
断砚歌为姜西溟先辈赋，砚为家梁汾舍人击碎
作者：顾图河
朝代：清

姜侯砚小才如掌，玉腻金清世无两。隃糜发采宣毫爽，酒半传观各夸赏。舍人怒起夺之急，嫚骂何堪一钱直。奋捶顿似玻璃拆，满座失声留不得。物之成毁有由然，舍人辩口方便便。君不见姜侯醉作草圣狂而颠，怒倪跁跒龙蜿蜒。又不见姜侯著书卷几千，抵突彪固追谈迁。脱手便有风雷缠，庙堂颇复急此贤。诸公百僚压其巅，禄米不救饥窘煎。焉用此石空钻研，羁穷白首默自怜。呜呼胡琴摔破不复弦，唾壶口缺那更全。姜侯乃煎麟角凤觜之胶重缀联，玉蜍吐水调松烟。摩挲自谓石可田，石乡可游吾老焉。
秋日广陵杂兴八首·其一
作者：顾图河
朝代：清
体裁：七言绝句

雪叶风花续续吹，城南官舍破閒时。雨师多谢勤来往，一日催成一卷诗。
秋日广陵杂兴八首·其七
作者：顾图河
朝代：清
体裁：七言绝句

跛驴滑澾不受骑，破屋床床无了期。咫尺城南渺河汉，拟将雅郑叩皋比。
秋日广陵杂兴八首·其三
作者：顾图河
朝代：清
体裁：七言绝句

朝朝堆案压邱山，秋箨随风顷刻间。不是乃公工判事，十分清得十分閒。
秋日广陵杂兴八首·其二
作者：顾图河
朝代：清
体裁：七言绝句

空天忽注雨三尺，空囊忽办米千钟。饱饫江淮人万亿，可知谈笑有神通。
秋日广陵杂兴八首·其五
作者：顾图河
朝代：清
体裁：七言绝句

绵津说诗惟一真，绵津鉴画如有神。画真画赝吾不辨，天下真诗复几人。
秋日广陵杂兴八首·其八
作者：顾图河
朝代：清
体裁：七言绝句

今朝旧说展重阳，拗转云光漏日光。扶起菊枝温雪酒，料公无计奈诗狂。
秋日广陵杂兴八首·其六
作者：顾图河
朝代：清
体裁：七言绝句

属和多来那易工，小坡端不让家翁。岩巅一滴狮儿乳，猛接千寻绝壑中。
秋日广陵杂兴八首·其四
作者：顾图河
朝代：清
体裁：七言绝句

千夫执戟趋衙鼓，十手研煤供写书。高竹万竿双酒榼，门生数辈一癯儒。
诸葛铜鼓
作者：顾图河
朝代：清

武侯未筑祁山垒，先出偏师渡泸水。人言孟获不足擒，股掌玩之徒戏耳。岂知北伐用南夷，正欲中原扫仇耻。僰人笮马供鞭驱，罗鬼乌蛮皆效死。至今铜鼓散山谷，峒户流传尚夸侈。精铜其质革其音，想见援枹兵四起。鸟蛇龙虎倏离合，戎机万变人难拟。曾传八阵有遗碛，更说旗台馀故址。此鼓千年尚宛存，血战消磨土花紫。君不闻定军山阴雨中，山鸣雷动声隆隆。埋鼓镇蛮功未毕，反旗走敌恨无穷。
澹园
作者：顾坤
朝代：清

乱山秋欲老，曲径叶还飞。行尽鸟啼处，方知客到稀。苔纹深印屐，竹翠湿沾衣。坐久心俱澹，层台敛夕晖。
重至石城桥赠别
作者：顾坤
朝代：清
体裁：七言绝句

江北江南漾曲尘，石城烟柳不胜春。如何前度销魂树，又向西风折赠人。
重至石城桥赠别
作者：顾坤
朝代：清

江北江南漾麴尘，石城烟柳不胜春。如何前度销魂树，又向西风折赠人。
嘉定
作者：顾复初
朝代：清

群山绿绕舟，云树乱春愁。石势窥人落，江声抱佛流。古传海棠国，今上读书楼。缥缈三峨影，飞仙不可求。
岳池晓发
作者：顾复初
朝代：清

起逐群乌出近关，岳池杨柳尚堪攀。晓烟晴日濛濛树，远水平田澹澹山。岁稔每闻人语好，途长翻觉客心闲。不须更说辞官去，尽有桃源在世间。
峡中杂诗
作者：顾复初
朝代：清

东风一万里，吹我挂帆西。楚地缘江尽，蛮天到蜀低。春云归雁远，山木乱猿啼。夜夜高堂梦，乡关怨鼓鼙。画鼓阗阗咽，舟从井底牵。汰崖行白日，凿石出青天。云气学山立，滩声如雨悬。羡他下峡者，惊电让归船。物候西南异，爰知富媪材。药苗松乳雪，虫穴竹根雷。泥暖藏龙骨，山寒孕虎胎。蜀都谁续赋，好借太冲才。
峡中杂诗·其一
作者：顾复初
朝代：清

东风一万里，吹我挂帆西。楚地缘江尽，蛮天到蜀低。春云归雁远，山木乱猿啼。夜夜高堂梦，乡关怨鼓鼙。
峡中杂诗·其三
作者：顾复初
朝代：清

物候西南异，爰知富媪材。药苗松乳雪，虫穴竹根雷。泥暖藏龙骨，山寒孕虎胎。蜀都谁续赋，好借太冲才。
峡中杂诗·其二
作者：顾复初
朝代：清

画鼓阗阗咽，舟从井底牵。汰崖行白日，凿石出青天。云气学山立，滩声如雨悬。羡他下峡者，惊电让归船。
成都望江楼联
作者：顾复初
朝代：清
体裁：联

引袖拂寒林，古意苍茫，看四壁云山，青来剑外；停琴贮凉月，予怀浩渺，喜一篙春水，绿到江南。
杜甫草堂联
作者：顾复初
朝代：清
体裁：联

异代不同时，问如此江山，龙蜷虎卧几诗客；先生亦流寓，有长留天地，月白风清一草堂。
汶川
作者：顾复初
朝代：清

绵虒西去导江东，土俗华夷控御同。山色秾堆牛背上，溪声乱入马蹄中。绳桥官路通区脱，板屋人家似小戎。今日车书皆混一，无人更说赞皇功。
犍为涂次
作者：顾复初
朝代：清

乍见秋云拥竹关，俄惊凉气到芦湾。一江带雨全吞岸，万树摇风欲下山。苍鹘健蹲僧阁住，白鸥乱趁钓舟还。从知随处皆堪适，祇在从容系缆间。
秦中
作者：顾复初
朝代：清

陈仓北去别烟萝，漠漠神皋电转过。天外三峰朝白帝，关中八水走黄河。秦灰劫尽龙蛇远，汉殿春空雉雀多。王气伯图俱灭没，终南晴翠郁嵯峨。
诗史堂吟庐联
作者：顾复初
朝代：清
体裁：联

眼中突兀见此屋；独立苍茫自咏诗。
风神庙联
作者：顾复初
朝代：清
体裁：联

怒者谁耶？看九天云垂，四海水立；灵之来兮，有冕旒秀发，旌旆飞扬。
马王庙联
作者：顾复初
朝代：清
体裁：联

卜王道其昌乎，看天马来从西极；此房星之精也，有苍龙见于东方。
出平定州
作者：顾大申
朝代：清

忽尔危关豁，群然众岭低。山连雁门外，地出井陉西。乱石淹人迹，层冰怯马蹄。相逢故乡客，灯下手重携。
始发良乡
作者：顾大申
朝代：清

上马频倾惜别杯，蓟门西去亦悠哉。地随督亢依山尽，河控桑乾入塞来。老去尚能持汉节，时清应不重边才。冰霜渐迩君门远，东望长安首重回。
故关
作者：顾大申
朝代：清

尽日常山道，雄关此郁盘。万山争一险，绝壁鸟飞难。马度黄云合，旗翻白日寒。论兵空有地，谁得更登坛？
登高丘而望远海
作者：顾大申
朝代：清

轩皇且战且学仙，桥山弓剑攀龙髯。吁嗟政彻不及此，扶桑沧海空青天。沙丘之云茂陵树，万弩射鱼气张怒。童男未返青雀遥，银雁金凫起泉路。琼田草不死，蓬莱尘不飞。丹丘灵药如可致，千秋万岁讵相辞。汾阴宫，琅琊碣，石麟秋草莽萧萧，铜仙望断咸阳阙。不见当时九鼎我，鼎湖云气时明灭。
秋雨移酌栎园舟中
作者：顾大申
朝代：清

云满东山急雨霏，移觞对酌两依依。荒城野戍鸣秋柝，海峤孤臣冷葛衣。醉后玄黄灯半烬，尊前风雨雁初飞。君看丰沛笙歌地，昔日高台今日非。
薛城
作者：顾大申
朝代：清

我登古薛城，四望长太息。此地孟尝君，鸣钟会食客。西撼虎狼秦，陵原群失色。再相绾齐组，万家张封邑。长铗鼓幸舍，狗盗揖左席。一朝归山丘，车骑散敌国。春秋祀忽诸，百战荒荆棘。歌台嗥狐狸，野人烧冢域。谁抱雍门琴，弹之万古宅。
西洲曲
作者：顾大申
朝代：清

东风吹五两，忆郎西洲去。门宿武昌船，帆开岳阳树。去年下西洲，迟日独登楼。今年桃李花，红白浮巴丘。花开得结子，作客何穷已。春断莺啼中，妆成明镜里。朝上望夫山，纤手得红兰。盛以茱萸囊，结以翡翠盘。镂刻刀环形，鸳鸯双偃仰。寄悬腰间带，铜鞮莫轻上。
送沈绎堂编修迁大梁道
作者：顾大申
朝代：清

鼓角北风凉，双旌入大梁。十年悲瓠子，万马散敖仓。少府新沉璧，中原古战场。君行能卧治，未许薄淮阳。
送纪伯紫入闽
作者：顾大申
朝代：清

裋褐科头故国遗，五言新体旧京诗。多情愁对青溪柳，老向南荒擘荔枝。玉帐牙门异昔时，怜君万里赴戎机。渡江裘马多零落，今日参军尽布衣。
送纪伯紫入闽·其一
作者：顾大申
朝代：清

裋褐科头故国遗，五言新体旧京诗。多情愁对青溪柳，老向南荒擘荔枝。
送纪伯紫入闽·其二
作者：顾大申
朝代：清

玉帐牙门异昔时，怜君万里赴戎机。渡江裘马多零落，今日参军尽布衣。
雪后登歌风台示沛令
作者：顾大申
朝代：清

一剑收秦鹿，秋风万里心。悲歌谁掩泣，壮士已成禽。井邑新丰旧，龙蛇大泽深。残碑埋野戍，雪后此登临。
饮太白酒楼醉后走笔成篇
作者：顾大申
朝代：清

呜呼太白尔何游！应在飘飖碧落之倒景、芙蓉白玉之仙楼。乘云抱气蹑箕斗，骖螭浥汉骑长虬。世人即之杳难求，但见朱轩绣栱环城头。岱宗历历青扑面，黄河西来净如练，七十二君等飞电。地老天荒出酒人，狂歌直与天为邻，上殿捉笔力士嗔。背负盐鼎谁相存，就中赏音贺季真。独抱曲糵看浮云，登楼日醉忘其身。西风野火衰草死，由来豪贵尽如此。我今把盏揖君起，相与酌酒问济水，古今醉醒那终始？何不高步穷紫烟，搞取列星当酒钱。斟酌海水常不干，开襟痛饮楼之巅，醉呼黄鹤回青天。
一丛花·题云林《福连室吟草》
作者：顾太清
朝代：清
体裁：词

连枝玉树羡君家。天与好才华。知名彼此情先熟，恨万重、水障云遮。今始见君，神情散朗，清洁比梅花。新诗示我妙无加。词调更堪夸。丹青更有生花笔，写湖山、翠霭朱霞。咳唾成珠，池塘结梦，春草遍天涯。
一丛花·题湘佩《鸿雪楼词选》
作者：顾太清
朝代：清
体裁：词

雪泥鸿爪旧游踪。南北任飘蓬。花帘昔有吟诗侣，喜天游、邂逅初逢。彩笔一支，新诗千首，名重浙西东。哀而不怨宛从容。珠玉粲玲珑。鸳鸯绣了从君看，度金针、灭尽裁缝。大块文章，清奇格调，不减古人风。
一剪梅·月夜独酌
作者：顾太清
朝代：清

寂寞空庭月一方。窗里灯光。帘外天光。深杯独酌耐微凉。诗尽枯肠。酒满愁肠。交枝花影不成行。才下回廊。又上东墙。三更敲过夜何长。收拾匡床。炷好炉香。
一剪梅·闻云姜渡河信
作者：顾太清
朝代：清

闻道行程已渡黄。江北淮南，云树苍茫。锦书春信远相将。嗟我怀人，实彼周行。两岸青山客梦长。千里之思，一日难忘。绿杨城郭近雷塘。所谓伊人，在水一方。
一剪梅·雨中剪菊花赠纫兰妹
作者：顾太清
朝代：清

暮秋天气太无聊。风又凄凄，雨又潇潇。清樽共酌恨难招。一道重城，千里之遥。东篱乍满冷香飘。次第开来，昨日今朝。露黄亲剪好丰标。满贮筠篮，玉蕊金苞。
一痕沙·冬夜听秋虫作
作者：顾太清
朝代：清

金鼎重薰甲煎。锦帐双垂银蒜。床下小虫鸣。作秋声。斗室深沉寒漏。一穗残灯如豆。风竹扫闲庭。细听听。
万松涵月歌
作者：顾太清
朝代：清

青天皓月悬明珠，中涵松影千万株。森森林立无边隅，幽阴如闻天籁呼。浓皴淡染谁所濡，粗枝密叶参天铺。其质滑腻美且都，文登大理人所谀。贵来方与凡石殊，天开画本应难模。微云一抹如有无，远山掩映疑蓬壶。其中应结仙人庐，世间日月自征徂。惟此松能常不枯，可谓寿矣天地俱。儿之所好能不愚，毡包载归以献吾。自勺清泉涤泥涂，天生灵物岂容污。斫木为架覆以幠，相对不忍离须臾。恨不将身入画图，片石珍重抵琼瑜。
上升花·自题画红梅
作者：顾太清
朝代：清

门掩空庭，疏窗上、移来月明如画。飞入暗香，知有梅花，早见影儿相凑。古欢自与幽人结，朦胧处、一枝低覆。问何事、依依倦倚，恁般清瘦。欲画偏难下手。看绛萼，琼英粉凝脂溜。绮丽丰姿，淡泊精神，允称百花居首。想当微雪轻烟候，闲作个、胎禽厮守。相许否。巡檐试开笑口。
丑奴儿
作者：顾太清
朝代：清

虚心直节裁为桶，野卉奇葩。排比杈枒。离合神光灿若霞。铜觚玉盎何须论，青绿交加。缕篆雕花。长短随心不及他。
丑奴儿·春日偶成
作者：顾太清
朝代：清

已过谷雨春将暮，未见花开。未见花开。辜负多情燕子来。海棠憔悴东风老，绿叶成阴。绿叶成阴。银烛烧残无处寻。
东山草堂
作者：顾太清
朝代：清

春水满池塘，春光入草堂。黄茅初盖顶，紫燕欲窥梁。卉木见真趣，图书森古香。濛濛新雨歇，花萼婉清扬。淑气催花萼，春风入酒樽。日长帘幂寂，人静鸟声喧。拂座清松影，侵阶碧藓痕。山堂通略彴，词赋接文园。
东山草堂·其一
作者：顾太清
朝代：清

春水满池塘，春光入草堂。黄茅初盖顶，紫燕欲窥梁。卉木见真趣，图书森古香。濛濛新雨歇，花萼婉清扬。
东山草堂·其二
作者：顾太清
朝代：清

淑气催花萼，春风入酒樽。日长帘幂寂，人静鸟声喧。拂座清松影，侵阶碧藓痕。山堂通略彴，词赋接文园。
东海渔歌补遗鹧鸪天·荠菜
作者：顾太清
朝代：清

溪上星星小百花。也随春色斗豪奢。绿波渺渺天边水，细草盈盈一寸芽。春有限，遍天涯。千红万紫互交加。野人自有真生趣，桃叶携筐亦可夸。
东风齐著力·水波，得平字
作者：顾太清
朝代：清

燕子来时，回塘向暖，野水烟生。刚胜弱絮，初泛落花轻。漫漫垂杨曲沼，才添了、几点浮萍。鱼苗长，生机浩荡，恰趁新晴。雾縠太轻盈。波细细、参差碧浪纵横。遥天倒影，渺渺动柔清。好是东风消息，吹不定、似皱还平。天涯路，一篙新涨，万里春程。
临江仙·清明前一日种海棠
作者：顾太清
朝代：清

万点猩红将吐萼，嫣然出凡尘。移来古寺种朱门。明朝寒食了，又是一年春。
细干柔条才数尺，千寻起自微因。绿云蔽日树轮囷。成阴结子后，记取种花人。
临江仙·清明前一日种海棠
作者：顾太清
朝代：清

万点猩红将吐萼，嫣然回出凡尘。移来古寺种朱门。明朝寒食了，又是一年春。细干柔条才数尺，千寻起自微因。绿云蔽日树输囷。成阴结子后，记取种花人。
临江仙·清明前一日种海棠
作者：顾太清
朝代：清
体裁：词

万点猩红将吐萼，嫣然迥出凡尘。移来古寺种朱门。明朝寒食了，又是一年春。
细干柔条才数尺，千寻起自微因。绿云蔽日树轮囷。成阴结子后，记取种花人。
临江仙慢·白云观看坤鹤老人受戒
作者：顾太清
朝代：清

阆苑会仙侣，金钟低度，玉磬初敲。松阴下、仙音一派风飘。笙箫。早人语静，幢幡绕，寿字香烧。张坤鹤，被霞裾鹤氅，宝髻云翘。消摇。同登道箓，看取天外鸾轺。拥无边、沧海皓月银涛。相邀。涤除玄览，瑶池宴，已熟蟠桃。功成后，行不言之教，万物根苗。
乙未元旦
作者：顾太清
朝代：清

声声爆竹散林鸦，烟火春城千万家。碧瓦才临新日色，宫镫未剪去年花。死生转觉人情切，进退须防道路差。节物惊心同逝水，等閒谁敢负韶华。
乳燕飞
作者：顾太清
朝代：清

情网丝丝绾。问花神、飘香坠粉，是谁分判。才见花开花又落，不念惜花人惋。禁不得、猛风吹断。总有游魂知旧路，奈匆匆、短劫韶光换。空怅望，海山远。优昙那许常相伴，照慈帏、残灯尚在，梦回不见。十二碧城缥缈处，去去来来如幻。倩好手、图成小卷。尘世自生烦恼障，暮年人、咄咄书空唤。司花史，瑶池畔。峰髻芙蓉绾。月明中、翠崖千仞，洞门双判。若有人兮翳萝薜，绰约不胜哀惋。三十里、桃花红断。花不长红人命脆，才人间、十二星霜换。翛然往，碧云远。揉蓝衫子当时伴。梦依稀、婆娑老泪，怎禁重见。写向图中疑是梦，梦醒谁真谁幻。空赚得、题诗盈卷。蓬岛昆仑嬉游处，料不闻、拍枕千呼唤。青青草，小坟畔。
乳燕飞·其一
作者：顾太清
朝代：清

情网丝丝绾。问花神、飘香坠粉，是谁分判。才见花开花又落，不念惜花人惋。禁不得、猛风吹断。总有游魂知旧路，奈匆匆、短劫韶光换。空怅望，海山远。优昙那许常相伴，照慈帏、残灯尚在，梦回不见。十二碧城缥缈处，去去来来如幻。倩好手、图成小卷。尘世自生烦恼障，暮年人、咄咄书空唤。司花史，瑶池畔。
乳燕飞·其二
作者：顾太清
朝代：清

峰髻芙蓉绾。月明中、翠崖千仞，洞门双判。若有人兮翳萝薜，绰约不胜哀惋。三十里、桃花红断。花不长红人命脆，才人间、十二星霜换。翛然往，碧云远。揉蓝衫子当时伴。梦依稀、婆娑老泪，怎禁重见。写向图中疑是梦，梦醒谁真谁幻。空赚得、题诗盈卷。蓬岛昆仑嬉游处，料不闻、拍枕千呼唤。青青草，小坟畔。
乳燕飞·挽许金桥侄，呈珊枝嫂
作者：顾太清
朝代：清

日暮忽闻讣。蓦传来、金桥厌世，痛心惊仆。三日云何成长往，莫是庸医耽误。廿八岁、摧残玉树。母老家贫情特惨，况安人、年少娇儿孺。伤心事，竟难诉。箪瓢陋巷安其素。最难忘、音容笑貌，翩翩风度。断简残篇零落散，渺渺钱塘归路。何日葬、半山坟墓。哭不成声心已醉，挽斯人、未尽斯人苦。权当作，招魂赋。
二十二日由白云观过天宁寺
作者：顾太清
朝代：清

遂过天宁寺，花香染客裾。藓碑迷故事，风障护春蔬。野草浓于绣，遥山淡若虚。方今正望雨，宿麦及时锄。
传言玉女·雪夜不寐
作者：顾太清
朝代：清

一夜风威，灯晕疏窗微照。云母屏风，护罗帏寒峭。黄花影里，数尽更筹多少。新愁旧闷，竟难忘了。多病何堪，纷绪乱萦怀抱。茶铛药裹，扬轻烟香杳。棱棱瘦骨，顾影翻然成笑。游仙有梦，也成颠倒。
入塞·盆梅
作者：顾太清
朝代：清

好花枝，正清香欲破时。似霓裳一曲，奏罢下瑶池。红也宜，白也宜。小楼夜凉月影移，短屏山、衾冷梦迟。洞天深处护冰姿。蜂不知，蝶不知。
八归·题张雪鸿秋荷双鸳
作者：顾太清
朝代：清

雪泥鸿爪，文章游戏，只不过偶然耳。红衣坠露无多少，画出半秋天气，双鸳相倚。岸草汀花残照外，对渺渺、冷烟寒水。已看到、寥落西风，又吹过沙尾。睡去。迷离短梦，缠绵情绪，结伴荷花莲子。忘机淡宕，逍遥野浦，不与世间闲事。甚风流活计，装点溪山被纹绮。好意态、金针谁绣，老笔同题，消遣绿窗里。
冉冉云·雨中张坤鹤过访
作者：顾太清
朝代：清

秋雨潇潇意难畅。忽敲门、道人来访。玄都客、谈论海天方丈。全不管、世间得丧。惟有真知最高尚。一任他、你争我让。把身心、且自忘忧颐养。阅尽古今花样。
凄凉犯·咏残荷，用姜白石韵。社中课题
作者：顾太清
朝代：清

斜阳巷陌。西风起、池塘一带萧索。露倚半垂，雨欺平倒，画栏斜角。风情最恶。更不奈凉蟾影薄。况飞飞、社燕将归，鸿影度沙漠。回忆情何限，隔叶传歌，对花行乐。无端青女，暗行霜、舞衣催落。苦意清心，尚留得余香细著。待同听、剪烛西窗，订后约。
凄凉犯·络纬
作者：顾太清
朝代：清

梧桐落了层层叶，碧云暗度秋老。八尺龙须，半帘月影，乍凉多少。今年特早。催满院、虫声又搅。井阑边、絮絮叨叨，也似向人恼。鼓翼瓜棚上，饮露餐花，自能常饱。丝笼慢贮，挂房栊、最宜深悄。不为哀音，也容易、秋衾梦觉。隔疏窗、拌共夜雨，听到晓。
凄凉犯·题秋窗染翰图
作者：顾太清
朝代：清

愁难寄托。萧条甚、情丝怎系离索。美人去后，余香尚在，袖稍襟角。罡风最恶。未必算、卿卿福薄。忆当初、修嫭连娟，肠断旧标格。不堪回首处，霜陨秋荷，钗分金雀。姗姗月底，待招来、望中魂魄。未了今生，或能够、来生会著。散花人、结习空时无所缚。
减字木兰花·春雨次韵
作者：顾太清
朝代：清

柳丝长短。约住春阴人意懒。夜雨凄凄。不许催归杜宇啼。清明时候。料峭轻寒偏迤逗。九十春光。花信才传到海棠。
凤凰台上忆吹箫·题《帝女花传奇》
作者：顾太清
朝代：清

散尽天花，现身为女，韶华十五芳年。奈才闻引凤，又赋离鸾。烽火汹汹朝市，经几许雨僽风僝。最伤心，盈盈弱质，半臂刀瘢。萧然。维摩丈室，辛苦托慈云，一榻相安。奈晨钟暮鼓，春悄秋寒。受尽无边烦恼，消业障、天上人间。方能了、莲台恁时一笑因缘。
卖花声·像生花
作者：顾太清
朝代：清

竹簏盛来，多少像生花卉。小年时、东风才至，街头偏卖，趁闹蛾天气。问封姨、此情知未。谁家妙手，特把春光游戏。剪吴绫、点金帖翠。一声清唱，有绣帘揭处，早惊回、绿窗人睡。
南乡子 其一 云林招游三官庙看海棠，不果行，用来韵答之
作者：顾太清
朝代：清

正好看花天。漠漠轻阴扬柳烟。最是海棠娇太甚，跹翩。半要人怜半自怜。
南乡子 其三 云林招游三官庙看海棠，不果行，用来韵答之
作者：顾太清
朝代：清

小叶碧玲珑。十二栏干护几重。不是不知春已去，随风。且向枝头逞艳红。
南乡子 其二 云林招游三官庙看海棠，不果行，用来韵答之
作者：顾太清
朝代：清

风信莫狂颠。艳色能留几日鲜。分付封姨休扫却，嫣然。似带余酲晚更妍。
南乡子 其五 云林招游三官庙看海棠，不果行，用来韵答之
作者：顾太清
朝代：清

首夏半晴天。曲水无由系画船。恨不共君同一醉，尊前。饱听飞琼绿绮弦。
南乡子 其六 云林招游三官庙看海棠，不果行，用来韵答之
作者：顾太清
朝代：清

尘事惜萦牵。再到花时又一年。佳会自应多韵事，相连。遮莫红妆绿柳边。
南乡子 其四 云林招游三官庙看海棠，不果行，用来韵答之
作者：顾太清
朝代：清

花气霭房栊。芳意憨憨睡思浓。倦态倩谁扶欲起，冥濛。和雨和烟入画中。
南乡子·上巳前一日，同屏山、云林、云姜游可园，园为宗室崇文别墅
作者：顾太清
朝代：清
体裁：词

郊外按呜驺。行过城西二里沟。老树长藤交映处，临流。隐约王孙别墅楼。花坞曲通舟。细水平堤绿更柔。开到海棠春正好，悠悠。人在湖山画里游。
南乡子·云林嘱题薰笼美人图
作者：顾太清
朝代：清

窗外雪昏昏。人倚薰笼昼掩门。寒恋重衾眠不起，氤氲。一瓣心香谁与焚。写出画中身。浅黛愁含隔宿痕。彷佛思量多少事，消魂。何处行云梦不真。
南乡子·云林招游三官庙看海棠，不果行，用来韵答之
作者：顾太清
朝代：清

正好看花天。漠漠轻阴扬柳烟。最是海棠娇太甚，跹翩。半要人怜半自怜。风信莫狂颠。艳色能留几日鲜。分付封姨休扫却，嫣然。似带余酲晚更妍。小叶碧玲珑。十二栏干护几重。不是不知春已去，随风。且向枝头逞艳红。花气霭房栊。芳意憨憨睡思浓。倦态倩谁扶欲起，冥濛。和雨和烟入画中。首夏半晴天。曲水无由系画船。恨不共君同一醉，尊前。饱听飞琼绿绮弦。尘事惜萦牵。再到花时又一年。佳会自应多韵事，相连。遮莫红妆绿柳边。
南乡子·咏瑞香
作者：顾太清
朝代：清
体裁：词

花气霭芳芬。翠幕重帘不染尘。梦里真香通鼻观，氤氲。不是婷婷倩女魂。细蕊缀纷纷。淡粉轻脂最可人。懒与凡葩争艳冶，清新。赢得嘉名自冠群。
南乡子·咏瑞香
作者：顾太清
朝代：清

花气霭芳芬，翠幕重帘不染尘。梦里真香通鼻观，氤氲。不是婷婷倩女魂。
细蕊缀纷纷，淡粉轻脂最可人。懒与凡葩争艳冶，清新。赢得嘉名自冠群。
南乡子·惜花词
作者：顾太清
朝代：清

一夜妒花风。吹过栏干第几重。何事封姨情太薄，匆匆。零落深丛与浅丛。春冷逼房栊。晓起开帘扫落红。风势未停天又雨，濛濛。乱卷飞花小院中。
南乡子·端阳后一日，四女仲文以玻璃小屏乞画兰花并索题，遂作此
作者：顾太清
朝代：清

节候过端阳。风雨连朝作嫩凉。画阁卷帘同笑语，琼浆。蒲叶榴花泛玉觞。薄醉写秋芳。娇女牵农向阿娘。更要新诗题几句，微茫。记出离骚一段香。
南柯子·中元由金顶山回南谷山中书所见
作者：顾太清
朝代：清

絺绤生凉意，肩舆缓缓游。连林梨枣缀枝头。几处背阴篱落、挂牵牛。远岫云初敛，斜阳雨乍收。牧踪樵径细寻求。昨夜骤添溪水、绕村流。
南柯子·九日城南看菊
作者：顾太清
朝代：清

问菊城南路，秋光又一年。草桥风景尚依然。正是黄花时节、碧云天。荒草迷幽径，残芦被野田。丝丝衰柳挂寒烟，遥指半规斜日、隐山巅。
南柯子·咏香串效唐人体
作者：顾太清
朝代：清

宝串垂襟软，温香著体柔。青丝贯取意绸缪。只要心心相应、总无愁。步月难寻梦，临风怕倚楼。江皋玉佩为谁留。又惹一番牵挂、在心头。
占春芳·戏咏瓶中柳枝杏花
作者：顾太清
朝代：清

红杏艳，绿杨袅，相与共扶春。供向云房深处，案头留住芳辰。一段好精神。小瓶儿、清水无尘。怕教容易随风去，飞过比邻。
古香慢·题竹溪老人墨牡丹画册
作者：顾太清
朝代：清

纸光墨彩，神韵如生，当日亲写。慢展遗篇，尚有暗香未化。重见古精神，恍疑是、瑶池摘下。洗铅华扫尽俗态，淡妆别样娴雅。想当日、公余之暇，收拾名花，香绕庭榭。笔墨消闲，岂为世间声价。闭户守图书，性高尚、交游亦寡。有贤郎，继家学、篆书堪亚。
台城路·六月廿六，云姜招游尺五庄看荷花。是日许金桥郎席题词，遂用其韵
作者：顾太清
朝代：清

去天尺五韦邪杜，休疑旧梨花店。蛛网纱窗，草迷幽径，破板红桥谁换。池莲向暖。听一片蝉声，绿阴不断。点水蜻蜓，飞来又去绕花满。登山临水寄兴，叹茫茫千古，多少恩怨。老树婆娑，回阑曲折，笔墨频挥虚馆。遥山在眼。认南谷高峰，西南数遍。归骑匆匆，夕阳天又晚。
台城路·四月廿四城东泛舟
作者：顾太清
朝代：清

清溪一带城东路，新蜩乍鸣高柳。五里蒹葭，数声啼鸟，正是薰风时候。将船载酒。感卅载重来，光阴回首。蟹罟鱼罾，小楼临水尚依旧。天光水影荡漾，看翩翩巧燕，波面飞逗。绿树成阴，红栏倒影，野色暗侵襟袖。维舟渡口。听萧寺钟声，梵宫轻扣。留客殷勤，再来秋雨后。
唐多令·十月十日，屏山姊月下使苍头遥糠一袋以饲猪，遂成小令申谢
作者：顾太清
朝代：清

风起又黄昏。鸦栖静不喧。拍幽窗、霜叶翻翻。把卷挑灯人未睡，酌杯酒、悄无言。明月满前轩。天高夜色寒。有苍头、待月敲门。一袋糟糠情不浅，感君赠、养肥豚。
唐多令·谢云林见赠古玉琴帚，且邀明日赏雪。用谢蜜来韵
作者：顾太清
朝代：清

常伴镜奁边。常随碡瑁筵。费仙人、种玉生烟。扫尽纤尘弹一曲，明月下、百花前。笑我近来颠。邀君雪后天。喜同心、兰蕙斯言。愿得一生长聚首，丝竹事、乐中年。
喝火令·己亥惊蛰后一日，雪中访云林，归途雪已深矣。遂拈小词，书于灯下
作者：顾太清
朝代：清

久别情尤热，交深语更繁。故人留我饮芳樽。已到鸦栖时候，窗影渐黄昏。拂面东风冷，漫天春雪翻。醉归不怕闭城门。一路琼瑶，一路没车痕。一路远山近树，妆点玉乾坤。
喝火令·戊申新秋望日偶成
作者：顾太清
朝代：清

残暑留余热，罗纨尚未捐。露华庭院早秋天。又到一年今夕，七见月团圆。深草藏萤火，凉蝉咽柳烟。生憎虫语太缠绵。恼煞喓喓，恼煞搅人眠。恼煞几重花影，和月到帘前。
四十初度
作者：顾太清
朝代：清

百感中来不自由，思亲此日泪空流。雁行隔岁无消息，诗卷经年富唱酬。过眼韶华成逝水，惊心人事等浮沤。那堪更忆儿时候，陈迹东风有梦不。
垂杨·秋柳
作者：顾太清
朝代：清

秋凉乍到。便长条踠地，柔丝拂袅。雾雨霏烟，无情不绾章台道。梦回十二红楼悄。小桥外、夕阳遍照。阅行人、一树弯腰，带六朝风调。经过春风多少。任月白天空，惊乌三绕。谢尽繁华，长堤落叶无人扫。青蛾不是当初貌。更对着、断肠衰草。萧疏客舍，寒蝉声渐老。
壶中天慢·和李清照《漱玉词》
作者：顾太清
朝代：清

东风吹尽，便绣箔重重，春光难闭。柳悴花憔留不住，又早清和天气。梅子心酸，文无草长，尝遍断肠味。将离开矣，行人千里谁寄。帘卷四面青山，天涯望处，短屏风空倚。宿洒新愁浑未醒，苦被鹦哥唤起。锦瑟调弦，金钗画字，说不了心中意。一江烟水，试问潮信来未。
夏日听道初两儿读书
作者：顾太清
朝代：清

翛然花木荫茅庵，一炷炉烟经半函。閒向窗前课儿女，微风晴日诵《周南》。
夏日城东泛舟归来有作
作者：顾太清
朝代：清

卅年不到城东去，云水空濛接远天。野岸新蜩鸣偶尔，山门枯木尚依然。已非昔日僧迎客，犹记当初柳系船。一路薰风吹酒醒，重城西望隔苍烟。
多丽·题翁秀君女史群芳再会图
作者：顾太清
朝代：清

众香国，问谁管领群芳。展冰绡、研朱滴粉，安排疏密停当。借传神、散花妙手，环肥燕瘦几评量。含露临风，拒霜擎雨，蕊宫仙子斗新妆。更看取、霓旌霞葆，掩映影苍茫。应不许、天风吹损，离合神光。算前身、司花是惯，自然结习难忘。拈霜毫、慢渲细染，花随腕底散天香。故向人间，流传神品，千年艳质好收藏。看不足、陆离交错，颠倒费端详。端详处、花花叶叶，皆是文章。
夜行翠微山麓遂宿龙泉庵
作者：顾太清
朝代：清

篮舆一径入云深，两两明镫过树林。吹面不嫌山气冷，满天星斗压春岑。
太常引·人日立春
作者：顾太清
朝代：清

东风吹暖入新年。七蓂叶，五辛盘。人日立春天。双彩胜、金钗并悬。流光似水，风花无定，欢乐记从前。羞向镜中看，衰容现、丝生鬓边。
太常引·玉簪
作者：顾太清
朝代：清

凉生花径报新秋。粉墙下、几枝抽。白玉琢搔头。禁不住、西风暗飕。碧云院宇，碧纱窗户，碧水更清柔。斜日过妆楼。早又是、珠帘上钩。
好事近
作者：顾太清
朝代：清

将近牡丹时，已是海棠零落。祝尔早些开者，怕东风耽搁。匆匆古寺暂分襟，执手更相约。十日重来恰好，订看花南郭。
如梦令·送春
作者：顾太清
朝代：清

昨日送春归了，枝上残红渐少。帘外绿阴多，满地落花谁扫。休扫，休扫，一任东风吹老。
定风波·古春轩老人有《消夏集》，徵咏夜来香、鹦哥，纫素馨以为架者，盖云林手制也
作者：顾太清
朝代：清

斑竹帘栊亚字栏，素馨花发晚风妍。清遣芸窗邀女伴，堪羡。闺中造物有花仙。妙手制成花架子，架起。鹦哥也是好花穿。闲向绿槐阴里挂，长夏。悄无人处一声蝉。
定风波·同诸姊妹听佩吉弹《平沙落雁》一曲，并见赠花卉四帧，词以谢之
作者：顾太清
朝代：清

一曲瑶琴为我弹。北风烈烈指头寒。想见秋江残照里。烟水。联翩雁影下空滩。赠我新图花似锦。能品。朱藤黄菊耐人看。少长咸集邀女伴。也算。瑶池小宴会神仙。
定风波·咏紫玉簪
作者：顾太清
朝代：清

秋雨浪浪湿碧苔。庭花无数雨中开。一种看来颜色好。袅袅。浑疑仙子御风来。羽盖似将云影护。丰度。罗衣偏爱淡霞裁。应是玉妃微醉后。轻溜。鬓边卸下紫鸾钗。
定风波·城东泛舟
作者：顾太清
朝代：清

侵晓城东泛画桡。天光云影碧迢迢。少长同游随处好。恰巧。荷花生日是今朝。极目蒹葭浮两岸。一片。小楼临水酒帘飘。听彻潺湲飞渡口。更有。乱蝉声曳绿杨梢。
定风波·恶梦
作者：顾太清
朝代：清

事事思量竟有因，半生尝尽苦酸辛。望断雁行无定处，日暮，鹡鸰原上泪沾巾。欲写愁怀心已醉，憔悴，昏昏不似少年身。恶梦醒来情更怯，愁绝，花飞叶落总惊人。
定风波·拟古
作者：顾太清
朝代：清

花里楼台看不真，绿杨隔断倚楼人。谁谓含愁独不见，一片，桃花人面可怜春。芳草萋萋天远近，难问，马蹄到处总消魂。数尽归鸦三两阵，偏衬，萧萧暮雨又黄昏。
定风波·水仙
作者：顾太清
朝代：清

翠带仙仙云气凝，玉盘清露泻金精。最是夜深人入定，相映。满窗凉月照娉婷。雪霁江天香更好，缥渺。凌波难记佩环声。一枕游仙轻似絮，无据。梦魂空绕数峰青。
定风波·谢云姜妹赠蜜渍荔支有感
作者：顾太清
朝代：清

冰雪肌肤裹绛纱。者般滋味产天涯。二十七年风景变。曾见。连林闽海野人家。何必更求三百颗。珍果。数枚直比服丹砂。恰好嫩凉秋雨后。消受。感君高义转咨嗟。
定风波·雨中海棠
作者：顾太清
朝代：清

晓起庭除遍落花。乱红和雨受风斜。惟许荼蘼同一梦。寒重。飘零残粉卸韶华。满树轻阴垂绿绶。剩有。翩翩碎影护檐牙。切莫东风尽吹落。斟酌。枝头红萼暂留些。
宝藏寺
作者：顾太清
朝代：清

宝藏云峰秀，春山碧草齐。清凉禅客室，冰玉主人题。花雨层台上，泉声法座西。登高渺城郭，万井晓烟低。
寿楼春·送春
作者：顾太清
朝代：清

吁嗟乎春归。奈匆匆不住，轻送芳菲。几处园林池馆，落红霏霏。无意绪，裁春衣。想去年、百花开时。记剪烛山楼，看花古寺，回首梦依稀。谁能禁，东风吹。倚栏干几曲，心与时违。又是杨花糁径，海棠垂丝。春已去，人如斯。更那堪、幽思空悲。对芳草深庭，帘拢未垂双燕飞。
尾犯·九月五日雨中作
作者：顾太清
朝代：清

风雨近重阳，香噀短篱，秋水清洁。落帽题糕，费词人饶舌。天将晚、潇潇雨意，酒初醒、沈沈妆阁。听疏帘外，一阵西风，触动橹铃铁。残虫声渐歇。况又到、霜冷时节。多病年来，怕镜中消削。爱红叶、碧山谁染，剪黄花、翠襟自襭。登高心兴，似比著、当年更薄。
山亭宴·立秋
作者：顾太清
朝代：清

井梧一叶银床早。碧云天、画楼秋到。竹外淡烟霏，障满地、斜阳最好。豆花凉蔓战西风，浑不似、春寒料峭。高树晚蝉呜，时诉出、凄凉调。荷花半倚闲池沼。想岩壑、桂花香渺。天意谢繁华，怕白露、暗催秋老。罗衾不奈乍凉宵，有花底、乱虫啼晓。清梦醒来时，一点残灯袅。
山鬼谣·山楼听雨有感
作者：顾太清
朝代：清

倚危阑、半阴斜日，野云窗外飞起。山楼乍满西风冷，襟袖暗沾烟水。云际里。分不出、浓青淡绿苍茫耳。空濛眼底。但电掣金蛇，雷惊幽谷，尘世亦闻否。黄昏后，入夜时鸣不已。旧游今昔难比。年来多病身心懒，独坐剪灯凭几。愁难理。慢付与、青笺斑管从头纪。伤心已矣。奈听雨听风，恼人滋味，愁可有涯涘。
山鬼谣·题管夫人画竹
作者：顾太清
朝代：清

认濛濛、万竿修竹，绿烟一片清冷。楚天不问云深浅，日暮凄其风劲。吹不定。望不尽、满川秋水寒光迥。露澄烟暝。更无数青山，无边青霭，天际远峰映。伤心更，写出苍梧旧景。美人芳草谁省。千梢万叶矜当世，闲了鸥波小艇。尘梦醒。剩两岸、娟娟瘦玉摇江影。神游目骋。算只有南楼，老人画法，千古妙相并。
岁暮寄仲兄用东坡和子由苦寒见寄韵
作者：顾太清
朝代：清

雪后北风起，岁暮临新年。言念客中人，何日方当还。旅食恐不周，多病凋丰颜。一月两寄书，一书五六篇。告我客中事，略有好因缘。县令与之游，我闻心喜欢。吾兄本书生，所馀惟青毡。明哲贵保身，思退慎进前。出处各有时，请看墀与壖。乐道毋忧贫，仰不愧于天。且待春风至，万物同新鲜。寄以敝狐裘，副以苍玉镮。翘首望南云，新雁将北旋。
己亥生日哭先夫子
作者：顾太清
朝代：清

虚室东风冷，幽居泻泪泉。去年同宴乐，此日隔人天。生死原如幻，浮休岂望仙。断肠空有恨，难寄到君前。
并蒂芙蓉·题蒋南沙相国画并蒂莲花
作者：顾太清
朝代：清

水净风疏，照碧天倒影，花间无暑。清露洗红妆，爱金蕊交错。同心并头两朵，洛浦凌波笑相与。结成伴侣，惜双双、占断风流娇妩。渺渺曲塘落日，问何来小鸟，双栖双伫。不肯画鸳鸯，怕花里耽误。莲花自然洁净，那管根芽淤泥污。这般态度。愿生生、总开一处。
庭院深深·杏庄婿属题络纬美人团扇
作者：顾太清
朝代：清

开到黄花秋老，凉风吹过妆楼。云鬟宫样罢梳头。绮窗无个事，晓日上帘钩。细检瓜瓤菜叶，爱听络纬声幽。持来素手慢凝眸。想因观物化，应不解悲秋。
忆人人·送屏山往杭州
作者：顾太清
朝代：清

留君不住，送君不舍，一片离愁难说。虽云暂别亦相思，反不及、交情淡薄。秋风秋雨，长途珍重，况是凄凉时节。临歧把袂问归期，莫恋着、家山丘壑。
忆仙姿·戏咏瓶中褕叶梅寿丹
作者：顾太清
朝代：清
体裁：词

瓶里春光如绣。榆叶梅花秾茂。妙色可人心，更有金丹延寿。微漏。微漏。特把名儿相凑。
忆江南 题唐伯虎画江南水村五首 其一
作者：顾太清
朝代：清
体裁：词

江南好，春草满芳洲。山上孤亭才落日，门前高柳系归舟。童子曳双牛。
忆江南 题唐伯虎画江南水村五首 其二
作者：顾太清
朝代：清
体裁：词

江南好，云影接山光。负米人行莎草径，论文客坐读书堂。晚饭菜根香。
忆江南 题唐伯虎画江南水村五首 其五
作者：顾太清
朝代：清
体裁：词

江南好，明月绿杨梢。茅舍孤灯犹夜织，板桥流水暗生潮。渔火一星遥。
忆江南·其三
作者：顾太清
朝代：清
体裁：词

江南好，桑柘一村村。万点鸭儿浮远岸，几家稚子候柴门。风雨近黄昏。
忆江南·其四
作者：顾太清
朝代：清
体裁：词

江南好，如练暮江清。绕屋蒹葭秋露白，对门丘壑晚山明。闲话豆花棚。
忆江南·题唐伯虎画江南水村五首
作者：顾太清
朝代：清

江南好，春草满芳洲。山上孤亭才落日，门前高柳系归舟。童子曳双牛。江南好，云影接山光。负米人行莎草径，论文客坐读书堂。晚饭菜根香。江南好，桑柘一村村。万点鸭儿浮远岸，几家稚子候柴门。风雨近黄昏。江南好，如练暮江清。绕屋蒹葭秋露白，对门丘壑晚山明。闲话豆花棚。江南好，明月绿杨梢。茅舍孤灯犹夜织，板桥流水暗生潮。渔火一星遥。
忆秦娥·二月十二闻角声
作者：顾太清
朝代：清

情萧索，啼鸦过尽春寒作。春寒作，春城十里，月明吹角。哀音一片伤凄绝，黄昏更觉东风恶。东风恶，深深庭院，重重帘幕。
忆秦娥·白海棠
作者：顾太清
朝代：清

春将暮。绿阴一树丝丝雨。丝丝雨。海棠花放，十分娇素。仙仙似惹凌波步。娟娟又怕东风妒。东风妒。满枝冰雪，淡烟轻雾。
念奴娇·和姜白石
作者：顾太清
朝代：清

湖亭依旧，记从吾游者，二三仙侣。今日莲花开已遍，翠盖团团无数。荷露烹茶，碧筒吸酒，又听萧萧雨。远山遮尽，片云应是催句。欲暮白鹭成行，避人沙渚，拍拍冲天去。争忍西风容易落，怕见断烟寒浦。菰米随波，红衣堕露，花里谁能住。明灯双桨，笙歌一派归路。
念奴娇·木香花
作者：顾太清
朝代：清

柔条细叶，爱微风吹起，一棚香雾。剪到牡丹春已尽，又把春光钩住。琐碎繁英，零星小朵，枝上摇清露。飞琼何事，羽衣似斗轻絮。昨夜入梦香清，晓来香已透，碧窗朱户。蝶浪蜂憨无检束，绕遍深丛处处。璎珞垂珠，绿云蔽日，谁忍攀条去。来年春日，愿教香雪盈树。
思佳客·腊九日，同云林、云姜、纫兰、佩吉集于珊枝斋中，时云姜行有日矣，佩吉鼓《阳关三叠》，尽一日欢。归途城门将阖，车中口占
作者：顾太清
朝代：清

三叠阳关不忍听。七条弦上半离声。浇愁且尽杯中物，日暮君归我进城。弦月上，影悬冰。凉风吹面酒初醒。明灯小队遵归路，寒柝沿街已定更。
惜余春慢·闰三月三日，邀云林、湘佩红雨轩赏海棠，座中分咏，即用有正味斋韵
作者：顾太清
朝代：清

垂柳藏鸦，海棠迷蝶，浅浅深深难说。春虽逢闰，生怕随春，轻卸画阑干外。一夜东风怎禁，撼损娇姿，嫩枝惊折。扑帘栊几点，飞花吹起，满庭红雪。为留取、有限风光，深怜痛惜，绣作舞衣罗袜。柔枝细亸，彷佛当年，睡起那番标格。旧事休题，且拚共倒芳樽，落花时节。恨春归夏至，红稀绿密，有谁留得。
惜分钗·看童子抖空冲
作者：顾太清
朝代：清

春将至。晴天气。消闲坐看儿童戏。借天风。鼓其中。结彩为绳，截竹为筒。空。空。人间事。观愚智。大都制器存深意。理无穷。事无终。实则能鸣，虚则能容。冲。冲。
惜春郎·送春
作者：顾太清
朝代：清

剩脂残粉谁收拾。枉累人愁泣。阑干十二，藓阶苔径，春恨如织。几度留春留不得。拟痛饮今夕。葺落花、作个青心，也算是怜春色。
惜琼花·雨中补种白莲，用张子野韵
作者：顾太清
朝代：清

莲花白，莲叶碧。带淤泥补种，香冷吟席。本来清净原无色。好雨终朝，还要终夕。小池塘，方且窄。涌车轮翠盖，难尽容得。爱莲人亦情无极。湖上盈盈，更起遥忆。
惜秋华 题竹轩王孙 祥林 小照
作者：顾太清
朝代：清

万里高空，度西风、画出一行飞雁。三径菊花，东篱露黄开遍。遥山淡染青螺，爱野色行寻步缓。消遣。惜秋光、好把寒香偷剪。不问秋深浅。待白衣送酒，倒翠樽花畔。消遥甚、更脱帽，垂襟疏懒。王孙富贵风流，况大隐、旁人争羡。舒眼。任天涯、日酣云展。
惜秋华·壬寅七月廿一，重睹邱中天游阁旧居有感
作者：顾太清
朝代：清

旧梦天游，倚晴空、犹是当年楼阁。绣户绮窗，蛛丝暗牵帘幕。纵横薜荔缘阶，隐幽径、兔葵燕麦。萧索。噪斜阳，剩有营巢鸟雀。认取阑干角。乱蓬蒿掩处，绽海棠红萼。景如此，人非昔，向谁寄托。不堪四载重来，怅怀抱、情伤心恶。难著。对西风、泪痕吹落。
惜红衣·雨中池上，用白石韵
作者：顾太清
朝代：清

电掣金蛇，云翻黑墨，风枝无力。雨过芳塘，圆荷撼新碧。凉风入户，动几处、骚人词客。幽寂。似断还连，向黄昏不息。香消篆印，灯暗芸篝，连床乱书籍。遥知千里泽国，楚天北。最爱妙莲清净，法界梦中曾历。怕颠狂风雨，洗褪好花颜色。
惜花春起早·本意
作者：顾太清
朝代：清

晓禽呜，透纱窗、黯黯淡淡花影。小楼昨宵听尽夜雨，为著花事惊醒。千红万紫，生怕他、随风不定。便匆匆、自启绣帘看，寻遍芳径。阶前细草濛茸，承宿露涓涓，香土微泞。今番为花起早，更不惜、缕金鞋冷。雕栏画槛，归去来、闲庭幽静。卖花声、趁东风，恰恰催人临镜。
惜黄花·题张孟缇夫人淡菊轩诗舍图
作者：顾太清
朝代：清
体裁：词

秋容围屋，诗声谁读。伴黄花，绕疏篱、几竿修竹。插架秘图书，博览堪游目。好生活、古香充腹。丰神静肃。墨华芬馥。羡伊人，羡伊人、享全清神，彤管振琳琅，闺阁知名宿。雅称个、纫兰餐菊。
愁春未醒·梦题雕阑细草图，醒记其末二句，足成此阕
作者：顾太清
朝代：清

雕阑细草，碧户红窗交荫。正轻暖轻寒时候，帘幕沈沈。淡荡微烟，一天云影护芳林。几番风信，十分雨意，酿出花心。恍惚旧游，依稀重到，曲径斜临。最堪笑、披图觅句，谁索闲吟。梦乍回时，慢思量处杳难寻。谁家池馆，深深庭院，都是春阴。
意难忘·哭云林妹
作者：顾太清
朝代：清

十载思量。幸莲舆北上，重睹容光。芳颜仍似玉，云鬓却成霜。相把袂，语悲伤。说离乱兵荒。叹年来，惊惊恐恐，无限凄惶。忽然病入膏肓。是长途辛苦，体不禁当。君心应自在，我意竟难忘。持素手，断柔肠。问去者何方。望魂兮，魂兮早降，享我杯浆。
意难忘·自题梅竹双清图
作者：顾太清
朝代：清

一径幽香。傍猗猗修竹，疏影扶将。横斜深院宇，冷艳小池塘。才雪后，乍芬芳。尽无语持觞。向夜阑、巡檐索句，特费思量。相思难话衷肠。想佳人空谷，一样情伤。帘栊灯黯淡，篱落月昏黄。多少事，意难忘。似不自禁当。更怕他、新愁旧梦，虚度年光。
探春慢 题顾螺峰女史 韶 画寻梅仕女，用张玉田韵
作者：顾太清
朝代：清

寒浦藏烟，小桥堆絮，人与花分清淡。竹压低梢，松培老干，簌簌琼英霏霰。才试着花气，早望见、朱栏一半。若非群玉山头，月明林下香散。可是汉家宫苑。又不似唐昌，树底忽见。黄鹤楼中，玉门关外，休付笛声吹怨。留待东风至，却还怕、绿阴争暖。笑捻花枝，归来香满庭院。
探春慢·春阴
作者：顾太清
朝代：清

九十韶光，清明过了，一年春色将尽。雨洒芳田，烟霏深院，偏是轻阴惹困。燕子来时候，已辜负、几番花信。海棠零落闲庭，风飘万点成阵。懊恼留春不住，算只有陌头，杨柳勾引。漠漠情怀，恹恹天气，况又阴晴无准。多少伤心处，奈岁月、暗催双鬓。对酒当歌，回头往事休论。
新雁过妆楼·闻雁
作者：顾太清
朝代：清

冷入帘帏。西风送、一行旅雁南飞。碧天如水，去路远趁斜晖。云外寄书秋浩荡，月中连翼影参差。共依依。楚江芦岸，霜点毛衣。秋容三分过半，恰寒砧韵咽，画角声悲。黄花消息，露华暗满东篱。山程水程万里，动几处、离人双泪垂。重阳近，更乱虫声里，良夜何其。
新雁过妆楼·雪夜闻雁
作者：顾太清
朝代：清

静掩重门。春塞重、鸦栖又到黄昏。乱飘琼蕊，堆满瓦陇墙根。好共梨花争素质，欲同柳絮斗轻魂。舞翩翻。小窗浙沥，乌鹊惊喧。有人摊书独坐，正炉添活火，茶熟香温。夜冷风凄，东君锁住春痕。铜壶三传漏永，照孤影、残灯一豆存。更深也，听雁声嘹唳，飞过前轩。
早春怨·春夜
作者：顾太清
朝代：清
体裁：词

杨柳风斜。黄昏人静，睡稳栖鸦。短烛烧残，长更坐尽，小篆添些。红楼不闭窗纱。被一缕、春痕暗遮。淡淡轻烟，溶溶院落，月在梨花。
早春怨·题蔡清华夫人桐阴仕女图
作者：顾太清
朝代：清

云净天空。苔阶露坐，夜色溶溶。一扇微凉，一轮明月，一树疏桐。安排肥瘦纤秾。费老手、传神特工。纸上丰姿，画中态度，谁个真容。
明月棹孤舟·题钊儿画茅舍归舟
作者：顾太清
朝代：清

缥缈长天山影淡。认前村、维舟收缆。树绕垂藤，柴门篱落，灯火幽窗阴暗。半隐陂陀临水占。挂凉蟾、寒光如鉴。西塞山边，烟蓑雨笠，消受风恬云敛。
春去也·飞絮
作者：顾太清
朝代：清

春去也，点点舞杨花。落溷沾茵无定准，任教风送到天涯。惆怅送年华。
暗香·谢云姜妹画梅团扇，次姜白石韵
作者：顾太清
朝代：清

风枝霁色。胜临流万点，吹开羌笛。日暮何人，翠袖凌霜一枝摘。写出疏香冷韵，谁得似、琅嬛仙笔。感昨日、团扇题诗，寄我伴吟席。南国。夜月寂。记庾岭五湖，千树堆积。昔游最忆，卅载相思梦魂隔。爱此冰纨小影，竹叶撼、一窗晴碧。剩点检红箫谱，旧词证得。
暗香疏影·自题淡月疏梅
作者：顾太清
朝代：清

昏黄淡月。浸水边篱下，缟衣莹洁。仙骨珊珊，占断小园风景别。认取朦胧影子，娴雅处、丰姿清绝。恍又是、水面低窥，窗外一枝瞥。羞与众芳摇落，孤高竟不与、众芳争悦。冷淡生涯，冰玉精神，耐到东风时节。巡檐写出罗浮稿，忍便共、凡花轻折。任横斜、素壁移灯，印上半林香雪。
更漏子 其一 忆云林
作者：顾太清
朝代：清

雨丝丝，风细细。尽是消魂滋味。风细细，雨丝丝。相思十二时。我忆君，君忆我。两意一无不可。君忆我，我忆君。愁肠似转轮。
更漏子 其二 忆云林
作者：顾太清
朝代：清

柳烟柔，花影细。谁解个中滋味。乱愁绪，万千丝。春光能几时。奈何君，惆怅我。有甚云为不可。惆怅我，奈何君。流年快似轮。
更漏子·忆云林
作者：顾太清
朝代：清

雨丝丝，风细细。尽是消魂滋味。风细细，雨丝丝。相思十二时。我忆君，君忆我。两意一无不可。君忆我，我忆君。愁肠似转轮。柳烟柔，花影细。谁解个中滋味。乱愁绪，万千丝。春光能几时。奈何君，惆怅我。有甚云为不可。惆怅我，奈何君。流年快似轮。
最高楼·题钱元昌山水
作者：顾太清
朝代：清

群峰合，天际涌青莲，飞瀑界中间。长桥跨水通幽处，悬崖结屋伴神仙。山出云，云渡水，水环山。问谁凿、盘陀依断岸。又谁种、长松临陡涧。非人力，必天然。林深叶密不知路，山深日冷不禁寒。近黄昏，岚气作，罩峰巅。
望月婆罗门引·中元步月
作者：顾太清
朝代：清

海棠花底，乱蛩啼遍小阑干。月阴云净天宽。立尽梧桐影里，深草露华寒。听哀音几处，痛哭中元。蒿灯细然。荡万点、小金丸。看到香消火灭，过眼浮烟。秋风庭院，破尘梦、清磬一声圆。南窗下、剪烛更阑。
木兰花慢·和张孝祥《于湖诃》
作者：顾太清
朝代：清

天高风露冷，念仙子、倚琼楼。问云窗雾阁，朱栏翠幔，好景谁收。玉箫歇，霓裳散，恨宝奁空掩暗增忧。照影自临清浅，满身花影同流。疏钟霜杵韵悠悠。柏叶炷香篝。记草色连天，花光似雾，历历前游。逍遥身心物外，渺沧波、流尽古今愁。独立莲花峰顶，下看九点齐州。
木兰花慢·瓶花论，效刘克庄体
作者：顾太清
朝代：清

瓶花千百样，要好是、在人为。或冷淡相兼，疏疏密密，转侧相宜。或苍秀艳丽者，似洞天幽谷态离奇。或是粗枝大叶，恍然羽葆云旗。铜觚瓦瓮右军持。风月好良期。绝妙处微微，半窗月影，荡荡风丝。不同丁香结子，也不同红豆寄相思。那怕游蜂细蝶，任他青女封姨。
木兰花慢·题长洲女士李佩金《生香馆遗词》
作者：顾太清
朝代：清

生香孤馆在，只燕子，旧巢安。怅左华右竹，东张西角，噩梦难圆。歌残曼声金缕，剩五更残月照啼鹃。满目幽花野草，伤心落叶哀蝉。妒花风雨护花幡，憔悴损芳颜。有秋雁新诗，簪花法帖，种种销魂。无端多情多病，更多愁多怨费缠绵。一笑悬崖撒手，茫茫流水空山。
杏花天·同游南谷，云林妹先返，怅然赋此
作者：顾太清
朝代：清

倚楼目送人归去。望不尽、杏花深处。香车转过山前路。苦被垂杨遮住。方七日、唱予和汝。匆匆返、去而不顾。虽云小别愁难诉。彼此相思情互。
柳枝词
作者：顾太清
朝代：清

正月烧灯暖气融。天涯何处不春风。请看八九沿河柳，尽在生机浩荡中。二月东风第几场。狗儿才吐小鹅黄。输他草色人先见，苦荬茵蔯挑满筐。三月清池结绿萍。杨花飞过杏花汀。流莺似惜春光尽，啼遍邮传长短亭。四月黄梅细雨催。荼蘼开过枣花开。柳条不属春拘管，勾引乌衣燕子来。五月田家打麦劳。绿杨多处乱呜蜩。小船卖酒游人醉，一串活鱼贯柳条。六月浓阴系画船。荷花香到水亭前。轻雷又送东南雨，摇动青青一树烟。七月双星会有期。盈盈一水隔相思。何如满树垂杨线，不管纷纷乱乱丝。八月凉生桂殿秋。冰盘高挂柳梢头。云阶月地知何夕，遮断神仙白玉楼。九月凄凄霜气浑。乱飞黄叶又黄昏。临歧莫唱折杨柳，风雨重阳最断魂。十月漫天雪作花。柔条叶净剩枯杈。平桥野渡无人处，栖定冲寒数点鸦。十一月中树尽枯。一阳复后又扶苏。青娥不减年时色，装点溪山入画图。十二月来生意含。无边花木待春三。新年有象桃符换，天地多情柳色酣。
柳枝词·其一
作者：顾太清
朝代：清

正月烧灯暖气融。天涯何处不春风。请看八九沿河柳，尽在生机浩荡中。
柳枝词·其一
作者：顾太清
朝代：清
体裁：词

正月烧灯暖气融，天涯何处不春风。请看八九沿河柳，尽在生机浩荡中。
柳枝词·其七
作者：顾太清
朝代：清

七月双星会有期。盈盈一水隔相思。何如满树垂杨线，不管纷纷乱乱丝。
柳枝词·其七
作者：顾太清
朝代：清
体裁：词

七月双星会有期，盈盈一水隔相思。何如满树垂杨线，不管纷纷乱乱丝。
柳枝词·其三
作者：顾太清
朝代：清

三月清池结绿萍。杨花飞过杏花汀。流莺似惜春光尽，啼遍邮传长短亭。
柳枝词·其三
作者：顾太清
朝代：清
体裁：词

三月清池结绿萍，杨花飞过杏花汀。流莺似惜春光尽，啼遍邮传长短亭。
柳枝词·其九
作者：顾太清
朝代：清

九月凄凄霜气浑。乱飞黄叶又黄昏。临歧莫唱折杨柳，风雨重阳最断魂。
柳枝词·其九
作者：顾太清
朝代：清
体裁：词

九月凄凄霜气浑，乱飞黄叶又黄昏。临歧莫唱折杨柳，风雨重阳最断魂。
柳枝词·其二
作者：顾太清
朝代：清

二月东风第几场。狗儿才吐小鹅黄。输他草色人先见，苦荬茵蔯挑满筐。
柳枝词·其二
作者：顾太清
朝代：清
体裁：词

二月东风第几场，狗儿才吐小鹅黄。输他草色人先见，苦荬茵蔯挑满筐。
柳枝词·其五
作者：顾太清
朝代：清

五月田家打麦劳。绿杨多处乱呜蜩。小船卖酒游人醉，一串活鱼贯柳条。
柳枝词·其五
作者：顾太清
朝代：清
体裁：词

五月田家打麦劳，绿杨多处乱呜蜩。小船卖酒游人醉，一串活鱼贯柳条。
柳枝词·其八
作者：顾太清
朝代：清

八月凉生桂殿秋。冰盘高挂柳梢头。云阶月地知何夕，遮断神仙白玉楼。
柳枝词·其八
作者：顾太清
朝代：清
体裁：词

八月凉生桂殿秋，冰盘高挂柳梢头。云阶月地知何夕，遮断神仙白玉楼。
柳枝词·其六
作者：顾太清
朝代：清

六月浓阴系画船。荷花香到水亭前。轻雷又送东南雨，摇动青青一树烟。
柳枝词·其六
作者：顾太清
朝代：清
体裁：词

六月浓阴系画船，荷花香到水亭前。轻雷又送东南雨，摇动青青一树烟。
柳枝词·其十
作者：顾太清
朝代：清

十月漫天雪作花。柔条叶净剩枯杈。平桥野渡无人处，栖定冲寒数点鸦。
柳枝词·其十
作者：顾太清
朝代：清
体裁：词

十月漫天雪作花，柔条叶净剩枯杈。平桥野渡无人处，栖定冲寒数点鸦。
柳枝词·其十一
作者：顾太清
朝代：清

十一月中树尽枯。一阳复后又扶苏。青娥不减年时色，装点溪山入画图。
柳枝词·其十一
作者：顾太清
朝代：清
体裁：词

十一月中树尽枯，一阳复后又扶苏。青娥不减年时色，装点溪山入画图。
柳枝词·其十二
作者：顾太清
朝代：清

十二月来生意含。无边花木待春三。新年有象桃符换，天地多情柳色酣。
柳枝词·其十二
作者：顾太清
朝代：清
体裁：词

十二月来生意含，无边花木待春三。新年有象桃符换，天地多情柳色酣。
柳枝词·其四
作者：顾太清
朝代：清

四月黄梅细雨催。荼蘼开过枣花开。柳条不属春拘管，勾引乌衣燕子来。
柳枝词·其四
作者：顾太清
朝代：清
体裁：词

四月黄梅细雨催，荼蘼开过枣花开。柳条不属春拘管，勾引乌衣燕子来。
柳梢青·题寒月疏梅图
作者：顾太清
朝代：清

老干横斜。一枝初放，低护檐牙。雪后黄昏，吹来何处，怨笛哀笳。冰姿不共凡葩。照流水、清心自夸。冷淡花光，朦胧月影，深院谁家。
栏干万里心·听雨忆云林
作者：顾太清
朝代：清
体裁：词

窗前新种绿芭蕉。夜雨声声枕上敲。困不处眠转寂寥。耐清宵。有美人兮不可招。
桂殿秋·题画
作者：顾太清
朝代：清

清露下，月明中，凤凰栖老碧梧桐。吹箫仙子凌风去，十二楼台花自红。
桃园忆故人·题纫兰妹兰风展卷小照
作者：顾太清
朝代：清

故人寄到兰风卷，快睹画中人面。七载丰姿微变，不似当初见。从新拭目从新看，转觉愁添恨满。数字真情写遍，托付南归雁。
次夫子清明日双桥新寓原韵
作者：顾太清
朝代：清

萧寺垂杨岸，明湖第几湾。去来今日事，二十五年间。碧瓦凄春殿，玉峰看远山。僧窗对流水，欲往听潺潺。欲往城西寺，还须待杏花。羸躯仍怯冷，好景不容赊。柳眼蘸春水，渡头明晚霞。溪山生暝色，闪闪数归鸦。
次夫子清明日双桥新寓原韵·其一
作者：顾太清
朝代：清

萧寺垂杨岸，明湖第几湾。去来今日事，二十五年间。碧瓦凄春殿，玉峰看远山。僧窗对流水，欲往听潺潺。
次夫子清明日双桥新寓原韵·其二
作者：顾太清
朝代：清

欲往城西寺，还须待杏花。羸躯仍怯冷，好景不容赊。柳眼蘸春水，渡头明晚霞。溪山生暝色，闪闪数归鸦。
步虚词·中秋
作者：顾太清
朝代：清

玉剪燕归秋社，木犀香浸云屏。连阴初霁月华清。恼煞碧天风劲。细露凉生池阁，流云暗度瑶京。羽衣纤指学吹笙。不许人间偷听。
步蟾宫·自题画扇
作者：顾太清
朝代：清

沉沉院宇闲清昼，惜春去、怕春消瘦。为花写出好精神，展纨素、粉融脂溜。微风不许丝儿透，看颜色、年年依旧。碧桃深处海棠开，低枝上、翠禽同宿。
步蟾宫·至日
作者：顾太清
朝代：清

黄钟律吕吹葭管。浙风日、阳和向暖。诗书相对坐晴窗，看野马、纷纷过眼。五纹谁计丝长短。且图个、画长一线。自知不共世人妆，何必问、画眉深浅。
殢人娇·题扇头簪花美人
作者：顾太清
朝代：清

香袅金猊，恰恰兰衾梦醒。卖花声、催人临镜。牡丹开矣，正燕巢初定。妆台畔、慢把玉容重整。鬓影蝉轻，眉痕翠凝。天作就、爱花心性。一枝斜插，与乌云相并。添妩媚、信手簪来偏称。
比梅·清明前二日，墙角白桃花为风雪损坏
作者：顾太清
朝代：清

比到梅花憨弱。比到梨花轻薄。先占早春开，却也丰姿绰约。吹落。吹落。怪煞雪风交作。
水调歌头·中秋独酌，用东坡韵
作者：顾太清
朝代：清

云净月如洗，风露湛青天。不知今夕何夕，陈事忆当年。多少销魂滋味，多少飘萍踪迹，顿觉此心寒。何日卸尘鞅，肥遁水云间。沃愁肠，凭浊酒，枕琴眠。任他素魄，广寒清影缺还圆。谁管秋虫春燕，毕竟人生如寄，各自得天全。且尽杯中物，翘首对婵娟。
水调歌头·和周紫芝《竹坡词》
作者：顾太清
朝代：清

急雨响岩壑，林木暗濛濛。山楼四面风满，一线电光红。雨过长天如洗，收尽无边烦暑，湿气润高峰。坐对东山月，清影落怀中。邀明月，酌美酒，共山翁。不妨谈笑，尊前歌舞且从容，老去心情依旧，莫负良辰好景，去日不能重。风月不到处，天地古今同。
水调歌头·湘佩属题《清惠堂遗印诗》
作者：顾太清
朝代：清

香火岁时祭，湖水似臣心。清流不断，千年姓字列东林。未了生前遗憾，岂是先生力薄，无计破群阴。固有浩然气，天地是知音。二百载，方寸石，竟难沈。人间万事，忧喜得失古犹今。天道好还之理，旧物完璞不损，四字抵千金。永锡子孙福，世守此规箴。
水调歌头·谢古春轩老人见赠竹根仙槎
作者：顾太清
朝代：清

蓬莱渺何许，仙侣泛仙舟。海天寥阔，千里万里御风游。左右青童玉女，上下霓旌翠盖，花雨散中洲。合奏钧天乐，王母驾灵虬。松为篷，桂为楫，破云流。翔龙翥凤，盘曲古节几春秋。恍若轻身遐举，泛览十洲三岛，对此可忘忧。欲借长风便，吹我到杭州。
水龙吟·题张坤鹤老人小照，用白玉蟾《采药径》韵
作者：顾太清
朝代：清

洞门深锁，烟霞苍苍，不断松杉翠。芝田采遍，玉颜常驻，何曾落齿。海上当年，羽衣宝髻，凤箫闲吹。记蓬莱旧景，餐花饮月，经多少，仙家事。渺渺长途无际。笑世间、临歧挥泪、清风两袖，飘然到处，此生如寄。七十年华，双眸炯炯，照人姿媚。信谷神不死，逍遥物外，一瓢云水。
江城子·落花
作者：顾太清
朝代：清

花开花落一年中。惜残红，怨东风。恼煞纷纷如雪扑帘栊。坐对飞花花事了，春又去，太匆匆。惜花有恨与谁同。晓妆慵。忒愁侬。燕子来时红雨已濛濛。尽有春愁衔不去，无端底，是游蜂。
江城子·记梦
作者：顾太清
朝代：清

烟笼寒水月笼沙。泛灵槎。访仙家。一路清溪双桨破烟划。才过小桥风景变，明月下，见梅花。梅花万树影交加。山之涯。水之涯。淡宕湖天韶秀总堪夸。我欲遍游香雪海，惊梦醒，怨啼鸦。
江城子·题孙子勤西溪纪游图
作者：顾太清
朝代：清

西溪溪水拍长天。放游船。足留连。一片芦梢飞雪满前滩。仙侣同舟归去晚，夕阳下，起寒烟。乘流欲上白云间。小桥边。浪花圆。只有忘机鸥鹭对人闲。回首茅庵红叶里，僧遥客，倚栏干。
江城子·题日酣川静野云高石画
作者：顾太清
朝代：清

日酣川静野云高。远山遥。碧迢迢。千里孤帆一叶任风飘。莫话滩头波浪险，波平处，自逍遥。昏昏天地太无聊。系长条。钓鲸鳌。且对江光山色酌香醪。其奈眼看人尽醉，悲浊世，续离骚。
江城梅花引·雨中接云姜信
作者：顾太清
朝代：清

故人千里寄书来。快些开。慢些开。不知书中，安否费疑猜。别后炎凉时序改，江南北，动离愁，自徘徊。徘徊。徘徊。渺予怀。天一涯。水一涯。梦也梦也，梦不见、当日裙钗。谁念碧云，凝伫费肠回。明岁君归重见我，应不似，别离时，旧形骸。
江神子 听项屏山姊 紃 弹琴。
作者：顾太清
朝代：清

画堂春暖日光晴。坐深庭。泛瑶觥。一曲仙音、许我醉中听。虽是初逢如旧识，言不尽，话生平。落花风度水云声。韵泠泠。特分明。真个九皋、长唳近虚灵。听到曲终人语静，霍然使，寸心清。
江神子·浴佛日喜雨
作者：顾太清
朝代：清

阿香油壁碾轻车。电光加。掣金蛇。一夜甘霖、普济万千家。今岁麦秋知有望，民之乐，乐无涯。新荷闹雨听鸣蛙。绿阴遮。暗窗纱。晓起钩帘、残溜滴檐牙。人向画栏干畔立，罗衫薄，受风斜。
沁园春·桃花源次夫子韵
作者：顾太清
朝代：清

一夜东风，吹醒桃花，春到人间。趁月朗风柔，扁舟一棹，绿波渺渺，花影珊珊。洞里有天，天涯有路，风月莺花终古闲。惜春去，怕桃花结子，冷落神仙。此中大好盘桓。有人面、依稀似旧年。怅前度刘郎，如今老去，玄都种树，树已含烟。日暮天寒，露滋风损，开落无心谁与传。认不出，似婷婷倩女，素魄娟妍。
沁园春·游常氏废园，用竹叶庵“游孔氏废园”韵
作者：顾太清
朝代：清

触目荒凉，小立回廊，夕阳斜矬。认画栋妆楼，红窗疏敞，长楸修竹，绿叶婆娑。满地浓阴，一声啼鸟，乔木森森绕薜萝。玲珑石，仿奇峰怪岫，几朵青螺。风流此地经过。剩玩月、荒台照素娥。想当日繁华，如今休矣，一朝散尽，妙舞轻歌。烛灺香消，光沈响绝，过客空增感慨多。风来处，听檐铃敲动，犹似鸣珂。
沁园春·落花
作者：顾太清
朝代：清

点点星星，零零落落，一片飞残。向东风影里，空劳蛱蝶，碧纱窗外，遮没阑干。柳线难牵，帘钩难挂，无赖封姨不见怜。经行处，恰纷纷红雨，轻拍香肩。芳魂何处姗姗。待剪纸、招来月下看。认朦胧不准，飘摇不定，烟清雨化，丰韵难传。惯为花愁，谁禁又落，空对长条不忍攀。从今后，剩绿苔庭院，吹满榆钱。
沁园春·题《茂陵弦传奇》
作者：顾太清
朝代：清

孑然一身，四海倦游，多病多情。正锦城春色，都亭逆旅，江山历历，花柳荣荣。有女怀春，文君新寡，法曲当筵一再行。琴心挑，托求凰有凤，暗里人听。风流不避浮名。竟相就、同谐百岁盟。便当街涤器，当炉卖酒，胸襟洒落，词赋纵横。文赚千金，名传千古，封禅遗书孰与更。回首处，剩琴台日暮，芳草青青。
法曲献仙音 题李世倬画扇，用 《清真集》韵
作者：顾太清
朝代：清

云接层峦，天开画本，匹练千寻飞度。松柏阴森，苔沙寂历，似有幽人门户。听乱石翻涛处，时时呜骤雨。默无语，望长桥、盘陀立尽，云雾里、布袜青鞋无阻。缥缈玉烟霏，水风凉、涧莎柔妩。作画当年，忆龙眠、研朱染素。写匡庐真景，人与长风同去。
法源寺看海棠遇阮许云姜许石珊枝钱李纫兰即次壁刻钱百福老人诗韵赠之
作者：顾太清
朝代：清

箨石文章在，风流天下传。即看诗句好，想见老人颠。绕座飞花雨，成阴荡碧烟。禅房春昼静，香接逆风前。春老花盈树，丰神借客传。绿阴随日转，红片任风颠。邂逅江南秀，檀栾法界烟。题诗寄同好，问讯绮窗前。
法源寺看海棠遇阮许云姜许石珊枝钱李纫兰即次壁刻钱百福老人诗韵赠之·其一
作者：顾太清
朝代：清

箨石文章在，风流天下传。即看诗句好，想见老人颠。绕座飞花雨，成阴荡碧烟。禅房春昼静，香接逆风前。
法源寺看海棠遇阮许云姜许石珊枝钱李纫兰即次壁刻钱百福老人诗韵赠之·其二
作者：顾太清
朝代：清

春老花盈树，丰神借客传。绿阴随日转，红片任风颠。邂逅江南秀，檀栾法界烟。题诗寄同好，问讯绮窗前。
洞仙歌 集《楚辞 山鬼章》字
作者：顾太清
朝代：清

有人窈窕，表灵旗云路。独立幽篁被蘅杜。杳冥冥、松柏昼晦山阿，憺忘归，采秀折兰带薜。芳馨结不得，宜笑修容，既见慕兮又含睇。石荫葛蔓蔓，猿木萧萧，疑然作、夜鸣飘雨。怨险磊、车乘怅离忧，徒遗我、难留所思之处。
洞仙歌·和刘一止《苕溪词》
作者：顾太清
朝代：清

月明风静，问此时谁晓。雪后初开一枝好。爱孤山踪迹，千树横斜，临碧水，十里湖光冷照。逋仙归去后，依旧黄昏，疏影婷婷为谁妙。望不尽竹篱茅舍人家，断桥边、诗情空老。任南北枝头暖相催，听玉笛声中，吹来多少。
浣溪沙 其一 咏双鬟猧儿
作者：顾太清
朝代：清

怀里温存袖里藏。蒙茸两耳系金珰。双鬟小字最相当。竹叶上窗惊月影，花枝照壁活灯光。夜深轻睡枕头旁。
浣溪沙 其一 四时闺词
作者：顾太清
朝代：清

杨柳丝牵春日迟。小楼人困落花时。枕痕自向镜中窥。帘幕绿阴风荡荡，秋千红索影垂垂。一声轻脆啭黄鹏。
浣溪沙 其一 立春前三日咏盆中茉莉
作者：顾太清
朝代：清

南北从来气候差。立春杨柳未舒芽。洞中先见素馨花。一线柔风摇翠叶，满枝香雪缀琼葩。水仙气味略差些。
浣溪沙 其三 四时闺词
作者：顾太清
朝代：清

爽气怡人秋日清。银床落叶嫩凉生。闲邀女伴试瓜灯。灼灼流萤深院静，纤纤新月一钩明。蛛丝乞巧祀双星。
浣溪沙 其二 咏双鬟猧儿
作者：顾太清
朝代：清

两字柔憨作性情。十分妩媚特聪明。得人怜处是天生。睡去拳拳堪入画，戏时小小可奇擎。娇音学吠未成声。
浣溪沙 其二 四时闺词
作者：顾太清
朝代：清

一局棋消夏日长。林兰初放满盆香。轻罗小扇引微凉。花外斜阳蝶晒粉，帘前软语燕窥梁。兰汤浴罢晚梳妆。
浣溪沙 其二 立春前三日咏盆中茉莉
作者：顾太清
朝代：清

花气袭人喜欲狂。花前对酒乐非常。美人名字有余香。粤海炎天才菉蔌，燕京腊月已芬芳。从今休说小南强。
浣溪沙 其四 四时闺词
作者：顾太清
朝代：清

六出花飞冬日寒。金炉拨火炷沉檀。一杯清茗啜龙团。梅蕊迎风香细细，竹稍压雪叶攒攒。阿谁忍冻卷帘看。
浣溪沙 游仙体，用“遥知杨柳是门处，似隔芙蓉无路通”，成此小令二阕 其一
作者：顾太清
朝代：清
体裁：词

碧落茫茫秋水斜。朱门深被绿杨遮。隔溪听尽晚蝉哗。无可奈何人怅望，难通消息树交加。能忘情者是仙家。
浣溪沙·中秋作
作者：顾太清
朝代：清

楼外秋寒知不知。看看又到菊花时。半窗白日影如驰。去日已多来日少，来何欢喜去何悲。且斟美酒对清辉。
浣溪沙·其二
作者：顾太清
朝代：清
体裁：词

开遍芙蓉叶叶凉。天成锦障护池搪。伊人宛在水中央。十二栏干人不见，三千世界路何长。空教秋雨洗红妆。
浣溪沙·咏双鬟猧儿
作者：顾太清
朝代：清

怀里温存袖里藏。蒙茸两耳系金珰。双鬟小字最相当。竹叶上窗惊月影，花枝照壁活灯光。夜深轻睡枕头旁。两字柔憨作性情。十分妩媚特聪明。得人怜处是天生。睡去拳拳堪入画，戏时小小可奇擎。娇音学吠未成声。
浣溪沙·四时闺词
作者：顾太清
朝代：清

杨柳丝牵春日迟。小楼人困落花时。枕痕自向镜中窥。帘幕绿阴风荡荡，秋千红索影垂垂。一声轻脆啭黄鹏。一局棋消夏日长。林兰初放满盆香。轻罗小扇引微凉。花外斜阳蝶晒粉，帘前软语燕窥梁。兰汤浴罢晚梳妆。爽气怡人秋日清。银床落叶嫩凉生。闲邀女伴试瓜灯。灼灼流萤深院静，纤纤新月一钩明。蛛丝乞巧祀双星。六出花飞冬日寒。金炉拨火炷沉檀。一杯清茗啜龙团。梅蕊迎风香细细，竹稍压雪叶攒攒。阿谁忍冻卷帘看。
浣溪沙·夜坐
作者：顾太清
朝代：清

竹影朦胧树影长。轻烟黯淡月昏黄。喓喓秋院乱啼螀。几点微芒萤火细，一天风露豆花凉。夜深鼯鼵上宫墙。
浣溪沙·游仙体，用“遥知杨柳是门处，似隔芙蓉无路通”，成此小令二阕
作者：顾太清
朝代：清

碧落茫茫秋水斜。朱门深被绿杨遮。隔溪听尽晚蝉哗。无可奈何人怅望，难通消息树交加。能忘情者是仙家。开遍芙蓉叶叶凉。天成锦障护池搪。伊人宛在水中央。十二栏干人不见，三千世界路何长。空教秋雨洗红妆。
浣溪沙·立春前三日咏盆中茉莉
作者：顾太清
朝代：清

南北从来气候差。立春杨柳未舒芽。洞中先见素馨花。一线柔风摇翠叶，满枝香雪缀琼葩。水仙气味略差些。花气袭人喜欲狂。花前对酒乐非常。美人名字有余香。粤海炎天才菉蔌，燕京腊月已芬芳。从今休说小南强。
浣溪沙·谢云林妹见赠自画樱笋团扇
作者：顾太清
朝代：清

芍药将开卸海棠。最怜樱笋好年光。落花庭院绿阴长。写就新图颜色嫩，书成小令墨痕香。也凭红翠竞春芳。
浪淘沙
作者：顾太清
朝代：清

楼外雨初晴。人倚云屏。月华如水照吹笙。多事夜寒添半臂，春也无情。残烛尚荧荧。好梦初惊。纱窗晓色已平明。天籁不知何处寺，一片虚灵。
浪淘沙·偶成
作者：顾太清
朝代：清

人世竞无休。驿马耕牛。道人眉上不生愁。闲把丹书窗下坐，此外何求。光景去悠悠。岁月难留。百年同作土鬘头。打叠身心安稳处，顺水行舟。
浪淘沙·冰灯
作者：顾太清
朝代：清

宝塔十三层。楼观飞惊。清凉世界住飞琼。藐姑射仙冰雪貌，玉佩瑽琤。巧制太轻盈。细缕坚冰。六鳌海上势崚嶒。看到雪消明月夜，万点寒星。
浪淘沙·春日同夫子游石堂，回经慈溪，见鸳鸯无数，马上成小令
作者：顾太清
朝代：清

花木自成蹊。春与人宜。清流荇藻荡参差。小鸟避人栖不定，扑乱杨枝。归骑踏香泥。山影沈西。鸳鸯冲破碧烟飞。三十六双花样好，同浴清溪。
浪淘沙·春日同夫子游石堂，回经慈溪，见鸳鸯无数，马上成小令
作者：顾太清
朝代：清
体裁：词

花木自成蹊。春与人宜。清流荇藻荡参差。小鸟避人栖不定，扑乱杨枝。归骑踏香泥。山影沉西。鸳鸯冲破碧烟飞。三十六双花样好，同浴清溪。
浪淘沙·正月廿七闻雁忆云姜
作者：顾太清
朝代：清

别后数征邮。应到扬州。相思一日似三秋。恼煞雁行天上字，字字离愁。回首忆春游。花底句留。三分春又一分休。屈指海棠开日近，不见归舟。
浪淘沙·登香山望昆明湖
作者：顾太清
朝代：清

碧瓦指离宫。楼阁飞崇。遥看草色有无中。最是一年春好处，烟柳空濛。湖水自流东。桥影垂虹。三山秀气为谁钟。武帝旌旗都不见，盛世难逢。
浪淘沙·送珊枝归武林
作者：顾太清
朝代：清

归计太匆匆。难写离衷。孤帆双桨趁秋风。肠断天涯从此去，甚日重逢。相别各西东。浪迹萍踪。怜君多病况龙钟。一纸青书劳怅望，须付征鸿。